Proposta għal DEĊIŻJONI TAL-KUNSILL dwar l-iffirmar f’isem l-Unjoni Ewropea u l-applikazzjoni provviżorja ta' ċerti dispożizzjonijiet tal-Ftehim ta' Sħubija u Koperazzjoni bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Iraq, min-naħa l-oħra /* KUMM/2010/0626 finali - NLE 2010/0305 */





[pic] | KUMMISSJONI EWROPEA | Brussel 5.11.2010 KUMM(2010) 626 finali 2010/0305 (NLE) Proposta għal DEĊIŻJONI TAL-KUNSILL dwar l-iffirmar f’isem l-Unjoni Ewropea u l-applikazzjoni provviżorja ta' ċerti dispożizzjonijiet tal-Ftehim ta' Sħubija u Koperazzjoni bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Iraq, min-naħa l-oħra MEMORANDUM TA’ SPJEGAZZJONI Fit-23 ta’ Marzu 2006 l-Kunsill awtorizza lill-Kummissjoni biex tinnegozja Ftehim ta’ Kummerċ u Koperazzjoni mal-Iraq u ħareġ direttivi tan-negozjar f’dan ir-rigward. In-negozjati tnedew f'Novembru 2006 u mxew sew bil-konklużjoni tagħhom f'Novembru 2009, wara disa' sessjonijiet ta' negozjati. Fis-seba' sessjoni tan-negozjati bejn l-UE-Iraq, li nżammu fi Frar 2009 f'Bagdad, kemm l-Iraq u kif ukoll l-UE ftehimu li jkabbru l-istatus tal-abbozz tal-Ftehim, billi jbiddlu t-titolu tal-Ftehim minn “Ftehim ta' Kummerċ u Koperazzjoni” għal “Ftehim ta' Sħubija u Koperazzjoni” kif ukoll permezz tal-ħolqien ta' Kunsill ta' Koperazzjoni, li jiltaqa' regolarment fuq livell ministerjali. Dan it-tibdil ġie rifless fid-direttivi ta' innegozzjar approvati mill-Kunsill. Il-Ftehim tas-Sħubija u Koperazzjoni ta' bejn l-UE-Iraq (minn hawn 'il quddiem “il-Ftehim”) se jiddemarka l-ewwel relazzjoni kuntrattwali li qatt saret bejn l-UE u l-Iraq. Jipprovdi qafas legali li jkopri kwistjonijiet bħad-djalogu politiku regolari sar–relazzjonijiet ta' negozju u Koperazzjoni regolatorja, u għajnuna għall-iżvilupp. L-għan ta' dan il-Ftehim, konkluż għal 10 snin (jiġġedded), huwa li jibni bażi solida għat-tisħiħ tar-rabtiet bejn l-Iraq u l-UE. B'mod partikolari, huwa għandu l-għan li jkabbar id-djalogu politiku dwar kwistjonijiet bilaterali, reġjonali u globali, li jtejjeb l-arranġamenti kummerċjali bejn l-Iraq u l-UE, jappoġġa l-isforzi għar-riforma u l-iżvilupp tal-Iraq nnifsu u jiffaċilita l-integrazzjoni tiegħu fl-ekonomija internazzjonali aktar wiesgħa. Il-Ftehim jissottolinea d-determinazzjoni tal-UE li jkollha rwol sinifikanti fit-tranżizzjoni tal-Iraq u li se jkun il-vejikolu prinċipali tal-appoġġ tal-UE lill-Iraq u biex jkomplu jikbru r-relazzjonijiet bejn l-UE-Iraq. L-elementi prinċipali tal-ftehim huma dawn li ġejjin: 1. Id-djalogu politiku u l-Koperazzjoni politika fil-qasam tal-politika barranija u tas-sigurtà - Djalogu politiku regolari, f'livell ministerjali u anki f'livell ta' uffiċjali għolja - Klawżoli dwar d-drittijiet tal-bniedem u li jissieltu kontra l-proliferazzjoni tal-armi tad-distruzzjoni tal-massa, li huma elementi essenzjali tal-Ftehim - Klawżoli dwar il-ġlieda kontra t-terroriżmu, dwar l-armi żgħar u leġġeri u dwar il-Qorti Kriminali Internazzjonali 2. Il-kummerċ u l-investiment - Ftehim kummerċjali mhux preferenzjali li jinkorpora r-regoli bażiċi tal-Organizzazzjoni Dinjija tal-Kummerċ (WTO), minkejja li l-Iraq għadu mhux membru tad-WTO, u li jipprovdi għal xi elementi prefernzjali sostanzjali, prinċipalment fir-rigward tal-akkwist pubbliku u s-servizzi pubbliċi u l-investimenti. It-taqsima dwar il-kummerċ tinkludi wkoll mekkaniżmu għar-riżoluzzjoni tat-tilwim effiċjenti, li fiha deċiżjonijiet vinkolanti tal-bord u proċeduri ta' konformità. 3. Id-dispożizzjonijiet għall-Koperazzjoni f'numru ta' oqsma, bħal (lista mhux eżawrjenti): - L-enerġija, it-trasport, l-investiment, id-drittijiet tal-bniedem, l-edukazzjoni, ix-xjenza u t-teknoloġija, il-ġustizzja, il-libertà u s-sigurtà (inkluża l-Koperazzjoni dwar il-migrazzjoni u l-ażil), l-ambjent, il-Koperazzjoni reġjonali jew kulturali. 4. Dispożizzjonijiet istituzzjonali għall-implimentazzjoni tal-Ftehim, inkluża laqgħa tal-Kunsill tal-Koperazzjoni darba fis-sena f'livell ministerjali u Kumitat ta' Koperazzjoni biex jassistil-Kunsill ta' Koperazzjoni fid-dmirijiet tiegħu. Sad-dħul fis-seħħ tal-Ftehim, ċerti partijiet minnu għandhom jiġu applikati fuq bażi proviżorja, kif previst mill-Artikolu 117 tal-Ftehim. Fid-dawl tal-importanza tal-Ftehim, il-Kummissjoni hi tal-opinjoni li l-Kunsill għandu jibgħat in-notifiki msemmija fl-Artikolu 117 biss wara li jgħaddi ċertu żmien biex jagħti ċ-ċans li l-Parlament Ewropew jesprimi l-opinjonijiet tiegħu dwar il-Ftehim. Il-Kummissjoni hija lesta li taħdem flimkien mal-Kunsill u mal-Parlament Ewropew biex il-Ftehim ikun jista' jiġi applikat provviżorjament fl-2011. 2010/0305 (NLE) Proposta għal DEĊIŻJONI TAL-KUNSILL dwar l-iffirmar f’isem L-Unjoni Ewropea u l-applikazzjoni provviżorja ta' ċerti dispożizzjonijiet tal-Ftehim ta' Sħubija u Koperazzjoni bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Iraq, min-naħa l-oħra IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u partikolarment l-Artikoli 207 u 209, flimkien mal-Artikolu 218(5) tiegħu, Wara li kkunsidra l-proposta mill-Kummissjoni[1], Billi: 1. Fit-23 ta’ Marzu 2006 l-Kunsill awtorizza lill-Kummissjoni biex tinnegozja Ftehim ta’ Kummerċ u Koperazzjoni mar-Repubblika tal-Iraq. 2. Fis-27 ta' Ottubru 2009, il-Kunsill awtorizza modifiki lid-direttivi tal-innegozzjar, dwar il-proposta mill-Kummissjoni, biex b'hekk jittejjeb l-istatus tal-Ftehim billi bidel it-titlu għal Ftehim ta' Sħubija u Koperazzjoni u billi stabilixxa Kunsill ta' Koperazzjoni fuq livell ministerjali . 3. Il-Ftehim ta' Sħubija u Koperazzjoni, minn hawn 'il quddiem imsejjaħ bħala “il-Ftehim” għandu jiġi ffirmat, suġġett għall-konklużjoni tiegħu f'data aktar tard. Ċerti partijiet tal-Ftehim għandhom jiġu applikati provviżorjament, sakemm jitlestew il-proċeduri għall-konklużjoni formali tiegħu, ADOTTA DIN ID-DEĊIŻJONI: Artikolu 1 L-iffirmar tal-Ftehim ta’ Sħubija u Koperazzjoni bejn l-Unjoni Ewropea u l-Istati Membri tagħha, min-naħa waħda, u r-Repubblika tal-Iraq, min-naħa l-oħra, huwa b'dan approvat f’isem l-Unjoni, soġġett għad-Deċiżjoni tal-Kunsill rigward il-konklużjoni tal-Ftehim imsemmi. It-test tal-Ftehim huwa mehmuż ma’ din id-deċiżjoni. Artikolu 2 Il-President tal-Kunsill huwa permezz ta' dan ta' hawnhekk awtorizzat li jaħtar il-persuna/persuni li għandha/għandhom is-setgħa tiffirma/jiffirmaw il-Ftehim f'isem l-Unjoni. Artikolu 3 Sakemm jitlestew il-proċeduri meħtieġa għad-dħul fis-seħħ tiegħu, l-Artikoli 1 u 2 u t-Titoli I, II, III, u V tal-Ftehim għandhom jiġu applikati provviżorjament, f'konformità tal-Artikolu 117 tal-Ftehim, mill-ewwel jum tat-tielet xahar wara d-data li fiha l-partijiet ikunu nnotifikaw lil xulxin bit-tlestija tal-proċeduri neċessarji għall-applikazzjoni provviżorja. Artikolu 4 Din id-Deċiżjoni għandha tidħol fis-seħħ fid-data tal-adozzjoni tagħha. Għandha tiġi ppubblikata fil-Ġurnal Uffiċjali tal-Unjoni Ewropea. Magħmula fi Brussell, Għal Kunsill Il-President […] ANNESS FTEHIM TA' SĦUBIJA U KOPERAZZJONI bejn l-Unjoni Ewropea u l-Istati Membri tagħha, fuq naħa waħda, u r-Repubblika tal- Iraq, fuq in-naħa l-oħra, IR-RENJU TAL-BELĠJU, IR-REPUBBLIKA TAL-BULGARIJA, IR-REPUBBLIKA ĊEKA, IR-RENJU TAD-DANIMARKA, IR-REPUBBLIKA TAL-ESTONJA, IR-REPUBBLIKA FEDERALI TAL-ĠERMANJA, IR-REPUBBLIKA FRANĊIŻA, IR-REPUBBLIKA ELLENIKA, IR-RENJU TA’ SPANJA, L-IRLANDA, IR-REPUBBLIKA TAL-ITALJA, IR-REPUBBLIKA TA’ ĊIPRU, IR-REPUBBLIKA TAL-LATVJA, IR-REPUBBLIKA TAL-LITWANJA, IL-GRAN DUKAT TAL-LUSSEMBURGU, IR-REPUBBLIKA TAL-UNGERIJA, IR-REPUBBLIKA TA’ MALTA, IR-RENJU TAL-PAJJIŻI L-BAXXI, IR-REPUBBLIKA TAL-AWSTRIJA, IR-REPUBBLIKA TAL-POLONJA, IR-REPUBBLIKA PORTUGIŻA, IR-RUMANIJA, IR-REPUBBLIKA TAS-SLOVENJA, IR-REPUBBLIKA SLOVAKKA, IR-REPUBBLIKA TAL-FINLANDJA, IR-RENJU TAL-ISVEZJA, IR-RENJU-UNIT TAL-GRAN-BRITTANJA U TAL-IRLANDA TA’ FUQ, Il-Partijiet Kontraenti għat-Trattat dwar l-Unjoni Ewropea u għat-Trattat dwar il-Funzjonament tal-Unjoni, minn issa ‘l quddiem magħrufa bħala "l-Istati Membri", u L-UNJONI EWROPEA minn hawn ’il quddiem imsejħin ‘l-Unjoni’, min-naħa waħda, u IR-REPUBBLIKA TAL-IRAQ minn hawn ’il quddiem imsejħin ‘l-Iraq’ fuq in-naħa l-oħra, Minn hawn ’il quddiem imsejħa flimkien ‘il-Partijiet’, Preambolu Meta jiġu kkunsidrati r-rabtiet bejn l-Unjoni, l-Istati Membri tagħha u r-Repubblika tal-Iraq u l-valuri komuni li jikkondividu, Waqt li jirrikonoxxu li l-Unjoni, Istati Membri u r-Repubblika tal-Iraq jixtiequ jsaħħu dawn ir-rabtiet u biex jistabilixxu kummerċ u Koperazzjoni, sostnut bi djalogu politiku, Filwaqt li jikkunsidraw l-importanza li l-Partijiet jagħtu lill-għanijiet u l-prinċipji tal-Karta tan-Nazzjonijiet Uniti, il-ħarsien tad-drittijiet tal-bniedem, il-prinċipji tad-demokrazija u l-libertajiet politiċi u ekonomiċi, li jiffurmaw l-istess bażi tas-Sħubija, Filwaqt li jirriffermaw ir-rabta tagħhom mal-prinċipji demokratiċi u d-drittijiet tal-bniedem u l-libertajiet fundamentali stabbiliti fid-Dikjarazzjoni Universal dwar d-Drittijiet tal-Bniedem tan-Nazzjonijiet Uniti u strumenti internazzjonali oħra relevanti dwar d-drittijiet tal-bniedem, Jirrikonoxxu l-importanza kbira ta' żvilupp sostenibbli u soċjali li għandu jimxi pass pass mal-iżvilupp ekonomiku; Filwaqt li jirrikonoxxu l-importanza tat-tkabbir tal-Koperazzjoni bejniethom, u r-rieda komuni tagħhom li jikkonsolidaw, japprofondixxu u jiddiversifikaw ir-relazzjonijiet tagħhom f'oqsma ta' interess reċiproku fuq il-bażi tar-rispett għas-sovranità, ugwaljanza, nondiskriminazzjoni, l-istat tad-dritt u l-governanza tajba, ir-rispett għall-ambjent naturali u l-benefiċċji reċiproċi, Filwaqt li jirrikonoxxu l-ħtieġa li jappoġġaw l-isforzi tal-Iraq biex ikompli bir-riformi politiċi u r-rijabilitazzjoni u r-riformi ekonomiċi kif ukoll jtejjeb il-kundizzjonijiet tal-għajxien tas-sezzjonijiet tal-popolazzjoni fqar u żvantaġġjati, Jirrikonoxxu il-ħtieġa li jissaħħaħ ir-rwol tan-nisa fl-isferi politiċi, ċivili, soċjali, ekonomiċi u kulturali, kif ukoll fil-ġlieda kontra d-diskriminazzjoni, Jixtiequ li joħolqu kundizzjonijiet favorevoli għal żvilupp sostanzjali u diversifikazzjoni tal-kummerċ bejn l-Unjoni u r-Repubblika tal-Iraq u jkabbru l-Koperazzjoni fl-oqsma ekonomiċi, kummerċjali, tal-investiment, tax-xjenza u tat-teknoloġija u dak kulturali. Jimmiraw li jippromwovu l-kummerċ u l-investiment u relazzjonijiet ekonomiċi armonjużi bejn il-Partijiet bbażati fuq il-prinċipji tal-ekonomija tas-suq, Wara li kkunsidraw il-ħtieġa li joħolqu kundizzjonijiet favorevoli għat-titjib tan-negozju u l-investiment, Konxji mill-ħtieġa li jtejbu l-kundizzjonijiet li jaffetwaw in-negozju u l-investiment, u l-kundizzjonijiet f'oqsma bħalma huma t-twaqqif ta' kumpaniji, ix-xogħol, il-forniment ta' servizzi u ċ-ċaqlieq tal-kapital, Jikkunsidraw id-dritt tal-Partijiet li jirregolaw il-forniment ta' servizzi fi ħdan it-territorju tagħhom u li jiggarantixxu t-twettiq tal-għanijiet leġittimi tal-politika pubblika, Jikkunsidraw l-impenn tagħhom li jeżerċitaw il-kummerċ skont il-Ftehim ta' Marakexx li Jistabilixxi l- Organizzazzjoni Dinjija tal-Kummerċ , magħmul fil-15 ta' April 1994 (minn hawn 'il quddiem imsemmi bħala "il-Ftehim tad-WTO"), u f'dak ir-rigward ir-rispett reċiproku fl-adeżjoni tal-Iraq ma' dak il-Ftehim, Jirrikonoxxu l-ħtiġijiet speċifiċi tal-pajjiżi li qed jiżviluppaw taħt d-WTO, Jirrikonoxxu il-fatt li t-terroriżmu, il-kriminalità organizzata, il-ħasil tal-flus u t-traffikar tad-droga jirrapreżentaw theddida serja għall-istabilità u s-sigurtà internazzjonali u kif ukoll għat-twettieq tal-għanijiet tal-Koperazzjoni tagħhom, Jinnutaw l-importanza li titrawwem u tisaħħaħ il-Koperazzjoni reġjonali, Jikkonfermaw li d-dispożizzjonijiet tal-Ftehim, li jaqgħu fl-ambitu tat-Titolu V tat-Tielet Parti tat-Trattat dwar il-Funzjonament tal-Unjoni Ewropea, jorbtu lir-Renju Unit u l-Irlanda, bħala partijiet kontraenti separati, u mhux bħala parti mill-Unjoni Ewropea, sakemm l-Unjoni Ewropea tinnotifika lill-Iraq li xi wieħed minn dawn l-Istati ntrabat fir-rigward ta' dawn il-materji bħala parti mill-Unjoni Ewropea skont il-Protokoll dwar il-pożizzjoni tar-Renju Unit u l-Irlanda fil-konfront taż-Żona tal-Libertà, is-Sigurtà u l-Ġustizzja annessa mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea. L-istess japplika għad-Danimarka, f'konformità mal-Protokoll dwar il-pożizzjoni tad-Danimarka Annessa mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, FTIEHMU kif ġej: L-Ewwel Artikolu Stabbiliment tal-Bordijiet 1. Hija b'dan stabbilita sħubija bejn l-Unjoni u l-Istati Membri tagħha, minn naħa waħda, u r-Repubblika tal-Iraq, min-naħa l-oħra. 2. L-għanijiet ta’ din il-proposta huma: a. li tipprovdi qafas xieraq għad-djalogu politiku bejn il-Partijiet li jippermettu l-iżvilupp ta' relazzjonijiet politiċi; b. biex tippromwovi l-kummerċ u l-investiment u relazzjonijiet ekonomiċi armonjużi bejn il-Partijiet u biex trawwem żvilupp ekonomiku sostenibbli. u wkoll c. li tipprovdi bażi għal Koperazzjoni leġislattiva, soċjali, finanzjarja u kulturali. Artikolu 2 Bażi Ir-rispett lejn il-prinċipji demokratiċi u d-drittijiet tal-bniedem, kif stabbiliti fid-Dikjarazzjoni Universali tad-Drittijiet tal-Bniedem u strumenti internazzjonali rilevanti oħrajn dwar id-drittijiet tal-bniedem, kif ukoll il-prinċipju tal-istat tad-dritt, huwa l-bażi tal-politiki interni u internazzjonali taż-żewġ Partijiet u jikkostitwixxi element essenzjali ta’ dan il-Ftehim. TITOLU I Id-djalogu politiku u l-Koperazzjoni politika fil-qasam tal-politika barranija u tas-sigurtà Artikolu 3 Id-djalogu politiku 3. Għandu jiġi stabbilit djalogu politiku regolari bejn il-Partijiet. Dan se jsaħħaħ ir-relazzjonijiet ta' bejniethom, jikkontribwixxi għall-iżvilupp tas-sħubija u żżid il-komprensjoni u s-solidarjetà reċiproka. 4. Id-djalogu politiku għandu jkopri s-suġġetti kollha ta' interess komuni, u b'mod partikolari l-paċi, il-politika barranija u ta' sigurtà, id-djalogu nazzjonali u r-rikonċiljazzjoni, id-demokrazija, l-istat tad-dritt, id-drittijiet tal-bniedem, il-governanaza tajba u l-istabbiltà u l-integrazzjoni reġjonali. 5. Id-djalogu politiku għandu jseħħ fuq bażi annwali fuq livell ministerjali u ta' uffiċjali għolja. Artikolu 4 Ġlieda kontra t-terroriżmu Il-Partijiet jirrijaffermaw l-importanza tal-ġlieda kontra t-terroriżmu , u f'konformità mal-konvenzjonijiet internazzjonali, id-drittijiet tal-bniedem internazzjonali, id-dritt umanitarju u tar-rifuġjati u r-rispett tagħhom għal-leġislazzjoni u għar-regolamenti jaqblu li jikkoperaw fil-prevenzjoni u s-soppressjoni tal-atti terroristiċi. Għandhom jagħmlu hekk b'mod partikolari: - fil-qafas tal-implimentazzjoni sħiħa tar-Riżoluzzjoni 1373 tal-Kunsill tas-Sigurtà tan-Nazzjonijiet Uniti u riżoluzzjonijiet relevanti oħra tan-Nazzjonijiet Uniti, l-Istrateġija ta' Kontra t-Terroriżmu tan-Nazzjonijiet Uniti, konvenzjonijiet u strumenti internazzjonali; - bi skambju ta’ informazzjoni dwar gruppi terroristiċi u n-netwerks ta’ appoġġ tagħhom, skont d-dritt internazzjonali u nazzjonali; u wkoll - fi skambji ta’ opinjonijiet dwar mezzi u metodi użati sabiex jiġi miġġieled it-terroriżmu, inkluż f’oqsma u taħriġ tekniku, u bi skambju ta’ esperjenzi dwar il-prevenzjoni tat-terroriżmu". Il-Partijiet jibqgħu bl-impenn tagħhom biex jilħqu ftehim fuq il-Konvenzjoni Komprensiva dwar it-Terroriżmu Internazzjonali tan-Nazzjonijiet Uniti, mill-aktar fis possibbli. Il-Partijiet huma profondament imħassba dwar l-inċitament għal atti ta' terroriżmu u jemfasizzawl-impenn tagħhomli jieħdu l-miżuri kollha neċessarji u xierqa skont id-dritt internazzjonali u nazzjonali, biex inaqqsu t-theddid maħluq minn tali inċitament. Artikolu 5 in-nonproliferazzjoni tal-armi tal-qerda tal-massa Il-Partijiet jikkunsidraw li l-proliferazzjoni ta’ armi tal-qerda tal-massa u l-mezzi tal-kunsinna tagħhom, kemm għand atturi statali u mhux statali, tirrappreżenta waħda mill-akbar theddidiet serji għall-istabbiltà u s-sigurtà internazzjonali. Il-Partijiet għalhekk jaqblu li jikkoperaw u jikkontribwixxu sabiex jopponu l-proliferazzjoni tal-armi tal-qerda tal-massa u l-mezzi biex dawn jiġu kkonsenjati permezz ta’ konformità sħiħa ma’ u l-implimentazzjoni nazzjonali tal-obbligi eżistenti tagħhom taħt it-trattati u l-ftehimiet dwar id-diżarm internazzjonali u n-nuqqas ta’ proliferazzjoni u taħt obbligi internazzjonali oħra li huma rilevanti. Il-Partijiet qed jaqblu li din id-dispożizzjoni ssawwar element essenzjali ta’ dan il-ftehim. Il-Partijiet qed jaqblu wkoll li jikkoperaw u jikkontribwixxu sabiex jikkumbattu l-proliferazzjoni ta’ armi tal-qerda tal-massa u l-mezzi ta’ kunsinna tagħhom billi: - jieħdu passi biex jiffirmaw, jirratifikaw, jew jaderixxu, kif meħtieġ, u jimplimentaw b’mod sħiħ l-istrumenti internazzjonali rilevanti l-oħrajn kollha; - tiġi stabbilita sistema effettiva ta’ kontrolli fuq l-esportazzjoni nazzjonali, tiġi kkontrollata l-esportazzjoni kif ukoll it-tranżitu tal-prodotti li huma relatati mad-WMD, inkluż il-kontroll tal-użu aħħari tad-WMD fuq it-teknoloġiji b’użu doppju u li jinkludu sanzjonijiet effettivi għall-ksur tal-kontrolli fuq l-esportazzjoni. Il-Partijiet qed jaqblu li jistabbilixxu djalogu politiku regolari li għandu jakkumpanja u jikkonsolida dawn l-elementi. Artikolu 6 Armi żgħar u armi ħfief 1. Il-Partijiet jirrikonoxxu li l-manifattura, it-trasferiment u ċ-ċirkolazzjoni illegali ta’ armi u żgħar u armi ħfief, inkluż il-munizzjoni tagħhom, u l-akkumulazzjoni eċċessiva tagħhom, il-ġestjoni ħażina, il-ħażniet mhux assigurati sewwa u l-firxa mhux ikkontrollata tagħhom, ikomplu joħolqu theddida serja għall-paċi u s-sigurtà internazzjonali. 2. Il-Partijiet jaqblu li jsegwu u jimplimentaw bis-sħiħ l-obbligi rispettivi tagħhom li jittrattaw man-negozju illegali tal-armi żgħar u l-armi ħfief, inkluż il-munizzjon tagħhom, kif ukoll l-impenji tagħhom fi ħdan il-qafas ta' strumenti internazzjonali oħra li huma applikabbli għal dan il-qasam, bħalma hu l-Programm ta' Azzjoni tan-Nazzjonijiet Uniti biex jipprevjeni, jikkombatti u jeradika n-negozju illegali tal-armi ħfief u ta' kalibru żgħir fl-aspetti kollha tagħhom. 3. Il-Partijiet jobbligaw ruħhom li jikkoperaw u jiżguraw il-koordinazzjoni, il-komplimentarjetà u s-sinerġija fl-isforzi tagħhom biex jiffaċċaw il-kummerċ illegali tal-armi ħfief u ta' kalibru żgħir, inkluż il-munizzjon tagħhom, fuq livelli globali, reġjonali u nazzjonali u jaqblu li jistabilixxu djalogu politiku regolari li se takkumpanja u tikkonsolida din l-impriża. Artikolu 7 Il-Qorti Kriminali Internazzjonali Il-Partijiet jirrijaffermaw li l-iktar delitti li huma serji li jħassbu lill-komunità internazzjonali inġenerali għandhom jiġu kkastigati u l-prosekuzzjoni tagħhom għandha tiġi żgurata permezz ta' miżuri fil-livell domestiku jew f'dak internazzjonali. Il-Partijiet jirrikonoxxu li l-Iraq għadu mhux Stat Parti għall-Istatut ta' Ruma tal-Qorti Kriminali Internazzjonali iżda li l-Iraq qed jikkonsidra l-possibbiltà li jaċċedi għalih fil-ġejjieni. B'dan il-mod, l-Iraq se jieħu l-passi biex jaċċedi għal, jirratifika u jimplimenta l-Istatut ta' Ruma u l-istrumenti relatati. Il-Partijiet jirrijaffermaw id-detreminazzjoni tagħhom li jikkoperaw fuq din il-kwistjoni, inkluż billi jikkondividu l-esperjenza fl-adozzjoni tal-aġġustamenti legali rikjesti mid-dritt internazzjonali relevanti. TITOLU II IL-KUMMERĊ U L-INVESTIMENTI Taqsima I Il-Kummerċ tal-Merkanzija Kapitolu I - Dispożizzjonijiet Ġenerali Artikolu 8 Portata u Kopertura Id-disposizzjonijiet ta' dan il-Kapitolu għandhom japplikaw għal kummerċ f'merkanzija bejn il-Partijiet. Artikolu 9 Dazji Doganali Għall-finijiet ta' dan il-kapitolu, “dazju doganali” jinkludi kull dazju jew ħlas ta’ kull għamla li jkunu ġew imposti b’rabta mal-importazzjoni jew l-esportazzjoni ta’ oġġetti, inkluża kull forma ta’ soprataxxa jew jew ħlas aktar b’rabta ma’ din l-importazzjoni jew esportazzjoni. "dazju doganali" ma tinkludix: (a) imposta equivalenti għal taxxa interna imposta b'konformità mal-Artikolu 11; (b) Dazju impost b'konformità mal-Kapitolu II tat-Taqsima 1 tat-Titolu II ta' dan il-Ftehim; (c) dazju applikat konformament mal-Artikoli VI, XVI and XIX tal-Ftehim Ġenerali dwar it-Tariffi u l-Kummerċ 1994 (minn hawn 'il quddiem bħala l-"GATT 1994"), il-Ftehim tad-WTO dwar l-Implimentazzjoni tal-Artikolu VI tal-Ftehim Ġenerali dwar it-Tariffi u l-Kummerċ 1994, il-Ftehim tad-WTO dwar is-Sussidji u l-Miżuri Kompensatorji, il-Ftehim WTO dwar miżuri ta' Salvagwardja, l-Artikolu 5 tal-Ftehim tal-Organizzazzjoni Dinjija tal-Kummerċ (WTO) dwar l-Agrikoluta jew il-Ftehim dwar Regoli u l-Proċeduri li jirregolaw is-Soluzzjoni ta’ Tilwim tad-WTO (minn hawn 'il quddiem imsejjaħ "FRT". (d) miżata jew ħlas ieħor imposta skont il-liġi domestika tal-Parti konformament mal-Artikolu VIII tal-Gatt 1994 u n-noti u dispożizzjonijiet supplimentari tiegħu. Artikolu 10 Trattament MFN 1. Il-Partijiet għandhom jagħtu lil xulxin trattament tal-aktar nazzjon favorit skont l-Artikolu I, paragrafu 1 tal- GATT 1994 u n-noti u d-Dispożizzjonijiet Supplimentari tiegħu. 2. Id-disposizzjonijiet tal-paragrafu 1 m' għandhomx japplikaw għal: (e) il-vantaġġi mogħtija bl-għan li tiġi stabbilita unjoni doganali jew żona ta' kummerċ ħieles f'konformità mal-GATT 1994 jew skont l-istabbiliment ta' tali unjoni doganali jew żona kummerċjali ħielsa; (f) vantaġġi mogħtija lil pajjiżi partikolari skont il-GATT 1994 u b'arranġamenti internazzjonali oħra favur il-pajjiżi li għadhom qed jiżviluppaw. Artikolu 11 Trattament nazzjonali Kull Parti għandha tagħti trattament nazzjonali lilill-oġġetti nazzjonali tal-Parti l-oħra f'konformità mal-Artikolu III tal-GATT 1994, inklużi n-Noti u d-Dispożizzjonijiet Supplimentari. Għal dan il-fini, l-Artikolu III tal-GATT tal-1994 u n-Noti u d-Dispożizzjonijiet Supplimentari li huma inkorporati u integrati f'dan il-Ftehim, mutatis mutandis. Artikolu 12 Il-politika tat-tariffi 1. Il-prodotti li joriċinaw fl-Iraq u li jiġu importati fl-Unjoni għandhom ikunu suġġetti għat-tariffa MFN tal-Unjoni. L-ebda dazji doganali li jeċċedu dawk applikati għall-importazzjonijiet minn Membri tad-WTO f'konformità mal-Artikolu I tal-GATT 1994 għandhom jiġu applikati għal prodotti li joriġinaw fl-Iraq u jiġu importati fl-Unjoni. 2. Il-prodotti li joriġinaw fl-Unjoni għandhom, fil-waqt tal-importazzjoni tagħhom fl-Iraq, ma jkunux suġġetti għal dazji doganali li jeċċedu r-rata preżenti tal-Imposta tar- Rikostruzzjoni ta' 5% fuq l-oġġetti importati. 3. Il-Partijiet jaqblu li sakemm l-Iraq jaderixxi mad-WTO, il-Partijiet jistgħu jemendaw il-livell ta' dazji doganali fuq l-importazzjonijiet wara konsultazzjoni reċiproka bejn il-Partijiet. 4. Jekk, wara li jkun iffirmat dan il-Ftehim, ikun applikat tnaqqis fit-tariffa erga omnes mill-Iraq fuq l-importazzjonijiet, partikolarment tnaqqis li jkun ġej minn negozjati fid-WTO, dawn id-dazji doganali mnaqqsin għandhom jiġu applikati għall-importazzjonijiet li joriċinaw fl-Unjoni u għandhom jieħdu post id-dazju bażiku jew Imposta tar-Rikostruzzjoni mid-data meta tnaqqis bhal dan ikun applikat. Artikolu 13 L-applikazzjoni tad-dispożizzjonijiet relevanti tal-GATT 1994 l-Artikoli li ġejjin tal-GATT 1994 għandhom jiġu inkorporati u integrati fil-Ftehim u għandhom japplikaw bejn il-Partijiet, mutatis mutandis. (g) L-Artikolu V inklużi n-Noti u d-Dispożizzjonijiet Supplimentari; (h) L-Artikolu VII, paragrafi 1, 2, 3, 4a, 4b, 4d, 5 inklużi n-noti u d-dispożizzjonijiet Supplimentari tiegħu u l-Ftehim tad-WTO dwar l-Implimentazzjoni tal-Artikolu VII tal-GATT 1994 inklużi n-Noti u d-dispożizzjonijiet Supplimentari; (i) L-Artikolu VIII inklużi n-Noti u d-Dispożizzjonijiet Supplimentari tiegħu; (j) l-Artikolu IX; (k) l-Artikolu X. Artikolu 14 Deskrizzjoni Armonizzata tal-Komodità Il-klassifikazzjoni tal-merkanzija fil-kummerċ bejn il-Partijiet għandha tkun stabbilita f'kull nomenklatura tat-tariffi rispettiva tal-Partijiet interpretata f'konformità mas-Sistema Armonizzata tal- Konvenzjoni Internazzjonali dwar is-Sistema Armonizzata tad-Deskrizzjoni u Kodifika tal-Merkanzija , magħmula f'Brussel fl-14 ta' Ġunju 1983 (minn hawn 'il quddiem imsejjaħ “HS”). Artikolu 15 Ammissjoni temporanja tal-merkanzija Mingħajr preġudizzju għad-drittijiet u l-obbligi naxxenti mill-konvenzjonijiet internazzjonali dwar l-ammissjoni temporanja tal-merkanzija li torbot iż-żewġ Partijiet, kull Parti għandha tikkonċedi lill-Parti l-oħra l-eżenzjoni mill-imposti ta' importazzjoni u mid-dazji fuq l-oġġetti ammessi temporanjament. Il-proċedura ta' ammissjoni temporanja għandha tiġi applikata billi jittieħdu inkunsiderazzjoni l-kundizzjonijiet li taħthom l-obbligi naxxenti minn tali konvenzjonijiet ġew aċċettati mill-Partijiet inkwestjoni. Artikolu 16 Projbizzjoni tar-restrizzjonijiet kwantitativi L-Unjoni u l-Iraq għandhom, mad-dħul fis-seħħ ta' dan il-Ftehim, jabolixxu u ma jadottawx jew iħallu xi restrizzjonijiet fuq l-importazzjonijiet jew esportazzjonijiet ta' bejniethom jew kwalunkwe miżuri li għandhom effett ekwivalenti skont l-Artikolu XI tal-GATT 1994 u n-Noti u d-Dispożizzjonijiet tiegħu. Għal dan il-fini, l-Artikolu XI tal-GATT tal-1994 u n-Noti u d-Dispożizzjonijiet Supplimentari li huma inkorporati u integrati f'dan il-Ftehim, mutatis mutandis. Artikolu 17 Dazji fuq l-esportazzjoni L-ebda waħda mill-partijiet ma tista' żżomm jew tistitwixxi xi dazji doganali, taxxi jew drittijiet u ħlasijiet oħra imposti fuq l-esportazzjoni ta’ prodotti jew b’rabta magħha fil-konfront tal-Parti l-oħra. L-ebda Parti ma tista' żżomm jew tistitwixxi xi dazji, taxxi jew drittijiet u ħlasijiet oħra imposti fuq l-esportazzjoni ta’ prodotti jew b’rabta magħha fil-konfront tal-Parti l-oħra jkunu miżjuda fuq dawk imposti fuq prodotti simili destinati għall-bejgħ intern. Kapitolu II Strumenti tar-rimedji tal-kummerċ Artikolu 18 Anti-Dumping. 1. Xejn f'dan il-Ftehim ma għandu jżomm lill-Partijiet milli jadottaw miżuri ta' anti-dumping jew kontrobilnċjar skont l-Artikolu VI tal-GATT 1994, inklużi n-Noti u d-Dispożizzjonijiet Supplimentari, u l-Ftehim dwar l-Implimentazzjoni tal-Artikolu VI tal-Ftehim Ġenerali dwar it-Tariffi u l-Kummerċ 1994 u mal-Ftehim tad-WTO dwar il-Miżuri ta' Sussidji u Kontrobilanċjar. 2. Dan l-Artikolu ma għandux ikun suġġett għad-dispożizzjonijiet tat-Taqsima VI tat-Titolu II ta' dan il-Ftehim. Artikolu 19 Miżuri ta’ salvagwardja 1. Xejn f'dan il-Ftehim ma għandu jżomm lill-Partijiet milli jadotta l-miżuri skont l-Artikolu XIX tal-GATT 1994 u l-Ftehim tad-WTO dwar is-Salvagwardji. 2. Dan l-Artikolu ma għandux ikun suġġett għad-dispożizzjonijiet tat-Taqsima VI tat-Titolu II ta' dan il-Ftehim. Kapitolu III Eċċezzjonijiet Artikolu 20 Eċċezzjonijiet Ġenerali Id-dispożizzjonijiet tal-Artikolu XX tal-GATT 1994, inklużi n-Noti u d-Dispożizzjonijiet Supplimentari, u l-Artikolu XXI tal-GATT 1994, li huma inkorporati u integrati f'dan il-Ftehim, għandhom japplikaw bejn il-Partijiet, mutatis mutandis. Kapitolu IV Kwistjonijiet mhux tariffarji Artikolu 21 Standards industrijali u evalwazzjoni ta' konformità, regolamenti tekniċi 1. Relazzjonijiet mal-Ftehim tad-WTO TBT Id-dispożizzjonijiet tal-Ftehim tad-WTO dwar Ostakoli Tekniċi għall-Kummerċ (minn hawn 'il quddiem imsejjaħ “Ftehim TBT”), li hu inkorporat u integrat f'dan il-Ftehim, għandu japplika bejn il-Partijiet, mutatis mutandis. 2. Ambitu u kopertura Id-disposizzjonijiet ta' dan il-Kapitolu japplikaw għall-preparazzjoni, l-adozzjoni u l-applikazzjoni tar-regolamenti tekniċi, standards u proċeduri ta' evalwazzjoni ta' konformità, kif definit fil-Ftehim TBT. 3. Għanijiet L-għanijiet ta' Koperazzjoni fl-oqsma tar-regolamenti tekniċi, l-istandards u l-proċeduri ta' evalwazzjoni ta' konformità bejn il-Partijiet għandhom: (a) biex tevita jew tnaqqas l-ostakoli għall-kummerċ, sabiex jiġi ffaċilitat il-kummerċ bejn il-Partijiet; (b) biex jitkattar l-aċċess għall-prodotti fis-swieq ta' xulxin permezz ta' titjib fis-sikurezza, il-kwalità u l-kompetittività tal-prodotti; (c) biex jiġi promoss użu ikbar tar-regolamenti tekniċi internazzjonali, l-istandards u l-proċeduri ta' evalwazzjoni ta' konformità, inkluż miżuri speċifiċi għas-settur, u l-użu tal-aħjar prattiċi internazzjonali fit-tfassil tagħhom; (d) Biex jiġi żgurat li l-preparazzjoni, l-adozzjoni u l-applikazzjoni tal-istandards u r-regolamenti tekniċi jkunu trasparenti u ma joħolqux ostakoli mhux neċessarji għall-kummerċ bejn il-Partijiet, skont id-dispożizzjonijiet tal-Ftehim TBT; (e) biex tiġi żviluppata l-infrastruttura għar-regolament tekniku, l-istandardizzazzjoni, l-evalwazzjoni ta' konformità, l-akkreditazzjoni, il-metroloġija u s-sorveljanza tas-suq fl-Iraq; (f) biex jiġu żviluppati konnessjonijiet bejn l-istandardazzjoni, l-evalwazzjoni ta' konformità u l-istituzzjonijiet regolatorji tal-Iraq u tal-Unjoni; (g) biex tiġi promossa l-parteċipazzjoni effettiva tal-istituzzjonijiet tal-Iraq fil-korpi li jistabilixxu l-istandards internazzjonali u l-Kumitat tat-TBT. 4. Regolamenti tekniċi, standards u proċeduri ta' evalwazzjoni ta' konformità 4.1 Il-Partijiet għandhom jiżguraw li r-regolamenti tekniċi, l-istandards u l-proċeduri tal-evalwazzjoni tal-konformità, ma jiġux imfassla, adottati jew applikati bl-iskop jew bl-effett, li joħolqu ostakoli mhux meħtieġa lill-kummerċ bejn il-Partijiet, suġġett għad-dispożizzjonijiet tal-ftehim tat-TBT. 4.2 Il-Partijiet għandhom jippruvaw li fejn hu possibbli jarmonizzaw l-istandards, ir-regolamenti u l-proċeduri ta' evalwazzjoni tal-konformità tagħhom. 5. It-transparenza u n-notifika 5.1 L-obbligi li jikkonċernaw il-kodiviżjoni tal-informazzjoni dwar ir-regolamenti tekniċi, l-istandards u l-proċeduri ta' evalwazzjoni ta' konformità stabbilit mill-Ftehim tat-TBT għandhom japplikaw bejn il-Partijiet. 5.2 Il-Partijiet jaqblu li jiskambjaw l-informazzjoni dwar kwistjonijiet ta' relevanza potenzjali għar-relazzjonijiet kummerċjali tagħhom, inklużi twissijiet bikrija, opinjonijiet u avvenimenti xjentifiċipermezzi tal-punti ta' kuntatt. 5.3 Il-Partijiet jistgħu jikkoperaw fl-istabbiliment u ż-żamma tal-punti ta' kuntatt u fit-twaqqif u ż-żamma tad-dejtabejżis komuni. Kapitolu V Il-miżuri sanitarji u fitosanitarji Artikolu 22 Miżuri sanitarji u fitosanitarji 1. Il-Partijiet għandhom jikkoperaw fil-qasam tal-miżuri Sanitarji u Fitosanitarji bil-għan li jiffaċilitaw il-kummerċ filwaqt li jipproteġu l-ħajja jew is-saħħa umana, tal-annimali jew tal-pjanti. Id-dispożizzjonijiet tal-Ftehim tad-WTO dwar l-Applikazzjoni tal- Miżuri Sanitarji u Fitosanitarji (minn hawn 'il quddiem imsejjaħ “Ftehim SPS”), li hu inkorporat u integrat f'dan il-Ftehim, għandu japplika bejn il-Partijiet , mutatis mutandis. 2. Fuq talba, il-Partijiet jistgħu jidentifikaw u jindirizzaw il-problemi li jistgħu jinqalgħu bl-applikazzjoni ta’ miżuri speċifiċi marbuta mal-SPS bil-ħsieb li jintlaħqu soluzzjonijiet li jkunu reċiprokament aċċettabbli għal kulħadd. Taqsima II Il-Kummerċ fis-Servizzi u l-Istabbiliment Artikolu 23 Kopertura 1. Din it-Taqsima tistabilixxi l-arranġamenti neċessarji għal-liberalizzazzjoni progressiva tas-servizzi kummerċjali u l-istabbiliment bejn il-Partijiet. 2. Din it-Taqsima tapplika għall-miżuri li jaffettwaw il-kummerċ fis-servizzi u l-istabbiliment[2] fl-attivitajiet ekonomiċi kollha, bl-eċċezzjoni ta: (a) it-tħaffir fil-minjieri, il-manifattura u l-ipproċessar ta' materjali nukleari; (b) il-produzzjoni jew il-kummerċ fl-armi, fil-munizzjoni jew f'materjal belliku; (c) is-servizzi awdjoviżivi u s-servizzi kulturali; (d) is-servizzi tal-edukazzjoni; (e) is-servizzi tas-saħħa u servizzi soċjali; (f) il-kabotaġġ marittimu nazzjonali; (g) is-servizzi tat-trasport bl-ajru u s-servizzi awżiljarji gat-trasport tal-ajru minn barra: (i) is-servizzi tat-tiswija u tal-manutenzjoni tal-inġenji tal-ajru li matulhom inġenju tal-ajru jiġi rtirat mis-servizz; (ii) il-bejgħ u l-kummerċjalizzazzjoni tas-servizzi tat-trasport bl-ajru; (iii) is-servizzi ta' sistema ta' prenotazzjoni kompjuterizzata (CRS); (iv) Is-servizzi tal-ground handling; (v) servizzi ta' kera ta' inġenju tal-ajru bl-ekwipaġġ; (vi) servizzi ta’ tħaddim tal-ajruport; u wkoll (h) servizzi tat-trasport fl-ispazju. 3. Xejn f'din it-Taqsima ma għandha tiġi meqjusa li timponi xi obbligu fir-rigward tal-akkwist pubbliku tal-gvern. 4. Id-disposizzjonijiet ta' din it-Taqsima m'għandhomx japplikaw għas-sussidji mogħtija mill-Partijiet. 5. B’mod konsistenti mad-dispożizzjonijiet ta’ din it-Taqsima, il-Partijiet jirriżervaw d-dritt li jirregolaw u jintroduċu regolamenti ġodda sabiex ikunu sodisfatti l-għanijiet leġittimi tal-politika. Artikolu 24 Definizzjonijiet Għall-finijiet ta’ din it-Taqsima: (a) ‘kummerċ fis-servizzi’ hija definita bħala l-għoti ta' servizz permezz tal-modi li ġejjin: (1) mit-territorju ta' Parti għat-territorju tal-Parti l-oħra; (2) fit-territorju ta’ Parti lill-konsumatur tas-servizz tal-Parti l-oħra; (3) minn fornitur ta' servizz ta' Parti, permezz tal-istabbiliment fit-territorju tal-Parti l-oħra; (4) minn fornitur ta' servizz ta' Parti, permezz tal-preżenza ta' persuni fiżiċi fit-territorju tal-Parti l-oħra. (b) ‘miżura’ tfisser kull miżura minn Parti, kemm jekk fil-forma ta' liġi, regolament, regola, proċedura, deċiżjoni, azzjoni amministrattiva, jew xi forma oħra; (c) ‘miżuri adottati jew miżmuma minn Parti’ tfisser miżuri meħuda minn: (i) gvernijiet ċentrali, reġjonali jew lokali u awtoritajiet u wkoll (ii) entitajiet mhux governattivi fl-eżerċizzju ta' setgħat iddelegati minn gvernijiet jew awtoritajiet ċentrali, reġjonali jew lokali; (d) servizzi’ tinkludi kull servizz fi kwalunkwe settur bl-eċċezzjoni ta’ servizzi pprovduti fl-eżerċizzju ta’ awtorità governattiva; (e) “stabbiliment” tfisser kwalunkwe tip ta’ stabbiliment tan-negozju jew professjonali permezz ta’: (i) kostituzzjoni, akwiżizzjoni jew żamma ta’ persuna ġuridika[3], jew (ii) Il-ħolqien u ż-żamma ta' fergħa jew uffiċċju rappreżentattiv fit-territorju ta' Parti għall-iskop ta' twettieq ta' attività ekonomika; (f) ‘investitur’ ta' Parti tfiser kwalunkwe persuna fiżika jew ġuridika li tfittex li twettaq jew fil-fatt twettaq attività ekonomika billi twaqqaf stabbiliment; (g) "servizz ipprovdut fl-eżerċizzju ta’ awtorità governattiva" tfisser kull servizz li ma jkunx ipprovdut la fuq bażi kummerċjali u lanqas f’kompetizzjoni ma’ fornitur wieħed jew aktar tas-servizzi; (h) ‘fornituri ta’ servizz’ ta' Parti tfisser kwalunkwe persuna fiżika jew ġuridika li tfittex li tipprovdi jew tipprovdi servizz; (i) ‘persuna naturali tal-Unjoni’ tfisser ċittadin ta' wieħed mill-Istati Membri tal-Unjoni skont il-leġislazzjoni tagħha u ‘persuna naturali tar-Repubblika tal-Iraq' tfisser ċittadin tar-Repubblika tal-Iraq skont il-leġislazzjoni tagħha; (j) “persuna ġuridika” tfisser kwalunkwe entità legali debitament ikkostitwita jew organizzata b’xi mod ieħor skont il-liġi applikabbli, kemm jekk għall-profitt jew għal fini ieħor, u kemm jekk tkun proprjetà privata jew tal-gvern, inkluża kwalunkwe korporazzjoni, fond fiduċjarju, sħubija, intrapriża konġunta, impriża individwali jew assoċjazzjoni; (k) ‘persuna ġuridika tal-Unjoni’ jew ‘persuna ġuridika tar-Repubblika tal-Iraq’ tfisser persuna ġuridika stabbilita skont il-liġijiet ta' Stat Membru tal-Unjoni jew tar-Repubblika tal-Iraq, rispettivament, u li għandha l-uffiċċju reġistrat tagħha, amministrazzjoni ċentrali, jew post prinċipali tan-negozju fit-territorju li għalih japplika t-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea japplika jew fit-territorju tar-Repubblika tal-Iraq, rispettivament; Jekk il-persuna ġuridika jkollha l-uffiċju reġistrat tagħha, l-amministrazzjoni ċentrali, jew il-post prinċipali tan-negozju fit-territorju japplikaw it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropeajew fit-territorju tal-Iraq, rispettivament, ma tiġix ikkunsidrata bħala persuna ġuridika tal-Unjoni jew persuna ġuridika tar-Repubblika tal-Iraq, rispettivament, barra jekk l-operazzjonijiet tagħha ikollhom ness reali u kontinwu mal-ekonomija tal-Unjoni u tar-Repubblika tal-Iraq , rispettivament; Minkejja l-paragrafu preċedenti, il-kumpaniji tal-bastimenti stabbiliti barra mill-Unjoni jew mir-Repubblika tal-Iraq u kkontrollati minn ċittadini ta’ Stat Membru tal-Unjoni jew ta’ tar-Repubblika tal-Iraq, rispettivament, għandhom ukoll ikunu benefiċjarji tad-dispożizzjonijiet ta’ dan il-Ftehim, jekk il-bastimenti tagħhom ikunu rreġistrati skont il-leġislazzjoni rispettiva tagħhom, f’dak l-Istat Membru tal-Unjoni jew fir-Repubblika tal-Iraq, u jtajru l-bandiera ta’ Stat Membru tal-Unjoni jew tar-Repubblika tal-Iraq; (l) "attività ekonomika" ma tinkludix attivitajiet imwettqa fl-eżerċizzju ta' awtorità governattiva, jiġifieri attivitajiet li la jitwettqu fuq bażi kummerċjali u lanqas f'kompetizzjoni ma' operatur ekonomiku wieħed jew aktar; (m) ‘sussidjarja’ ta’ persuna ġuridika tfisser persuna ġuridika li tkun effettivament ikkontrollata minn persuna ġuridika oħra[4]; (n) “fergħa” ta’ persuna legali tfisser post tal-kummerċ li m'għandux personalità legali li jagħti x’jifhem li hemm dehra ta’ permanenza, bħall-estensjoni ta’ organu prinċipali, u li għandu maniġment u li huwa mgħammar materjalment sabiex jinnegozja l-kummerċ ma’ terzi persuni, biex dawn tal-aħħar, minkejja li jafu li jekk ikun hemm in-neċessità hemm rabta legali mal-organu prinċipali, li l-uffiċċju prinċipali tiegħu jinsab barra, m’għandhomx għalfejn jindirizzaw direttament lil tali organu prinċipali iżda jistgħu jmexxu l-kummerċ minn dak il-post tal-kummerċ li jikkostitwixxi l-estensjoni. Artikolu 25 1. Mid-dħul fis-seħħ ta' dan il-Ftehim l-Unjoni għandha testendi għas-servizzi jew għall-fornituri tas-servizzi tar-Repubblika tal-Iraq it-trattament li jirriżulta mill-iskeda ta' impenji speċifiċi tal-Unjoni u l-Istati Membri tagħha dwar it-trattament nazzjonali u l-aċċess għas-suq taħt Ftehim Ġenerali dwar il-Kummerċ fis-Servizzi (minn hawn 'il quddiem imsejjaħ bħala “GATS”).[5] 2. Mid-dħul fis-seħħ ta' dan il-Ftehim, u suġġetta għad-dispożizzjonijiet tal-paragrafu 3, ir-Repubblika tal-Iraq għandha tagħti lis-servizzi, il-fornituri tas-servizzi, stabbilimenti u investituri tal-Unjoni fis-settur tas-servizzi u f'dak li mhux tas-servizzi, trattament mhux inqas favorevoli minn dak mogħti lil servizzi simili, fornituri ta' servizzi, stabbilimenti u investituri[6] tar-Repubblika tal-Iraq jew lil servizzi simili, fornituri ta' servizzi, stabbilimenti u investituri ta' kawlunkwe pajjiż terz, liema wieħed minnhom hu l-aħjar. 3. Ir-Repubblika tal-Iraq tista' timmodifika t-trattament konċess lis-servizzi, il-fornituri tas-servizzi, l-istabbilimenti u l-investituri tal-Unjoni billi tissuġġettah għall-kundizzjonijiet u l-kwalifiki li jirriżultaw fi trattament inqas favorevoli minn dak konċess lis-servizzi, il-fornituri tas-servizzi, l-istabbilimenti u l-investituri tagħha stess. Tali modifika għandha tirrispetta il-kundizzjonijiet li ġejjin: (a) It-trattament konċess lis-servizzi, il-fornituri tas-servizzi, l-istabbilimenti u l-investituri tal-Unjoni għandhom jibqgħu mhux inqas favorevoli minn dawk konċessi mir-Repubblika tal-Iraq għall-istess servizzi, fornituri ta' servizzi, stabbilimenti u investituri ta' kwalunkwe pajjiż terz. (b) Ir-Repubblika tal-Iraq għandha tinnotifika tali intenzjoni lill-Kummissjoni Ewropea[7] erba' xhur qabel id-data intiża għall-implimentazzjoni ta' tali kundizzjonijiet. Fuq it-talba tal-Kummissjoni Ewropea, ir-Repubblika tal-Iraq għandha tipprovdi informazzjoni dettaljata dwar ir-raġunijiet li jiġġustifika l-impożizzjoni intiża tal-kundizzjonijiet u l-kwalifiki. Dawn il-kundizzjonijiet u l-kwalifiki għandhom jitqiesu aċċettati mill-Unjoni jekk ma tintbagħtx kommunikazzjoni lir-Repubblika tal-Iraq fi żmien 8 ġimgħat. (c) Fuq it-talba ta' kwalunkwe Parti, il-kundizzjonijiet u l-kwalifiki proposti għandhom jiġu referiti lill-Kummitat tal-Koperazzjoni biex jiġu eżaminati u approvati. 4. Mingħajr preġudizzju għall-benefiċċji emerġenti mit-trattament konċess lis-servizzi, il-fornituri tas-servizzi, l-istabbilimenti u l-investituri tal-Unjoni skont il-paragrafu 2 tal-Artikolu preżenti, wara l-adeżjoni tagħha mad-WTO, ir-Repubblika tal-Iraq għandha wkoll testendi għas-servizzi jew għall-fornituri tas-servizzi tal-Unjoni t-trattament li jirriċulta mill-iskeda tagħha ta' impenji skont il-GATS. Artikolu 26 1. It-trattament tal-aktar nazzjon iffavorit mogħti skont id-dispożizzjonijiet ta’ din it-Taqsima m’għandux japplika għall-vantaġġi fiskali li l-Partiiet qed jipprovdu jew se jipprovdu fil-futur fuq il-bażi ta’ ftehimiet li huma mfassla sabiex ikunu evitati l-arranġamenti ta’ tassazzjoni doppja jew arranġamenti fiskali oħra. 2. Xejn f'din it-Taqsima m’għandu jiġi interpretat bħala li qed jipprevjeni l-adozzjoni jew l-infurzar min-naħa tal-Partijiet ta’ kwalunkwe miżura li hija mmirata biex tipprevjeni l-evitar tat-taxxi skont id-dispożizzjonijiet fiskali tal-ftehimiet sabiex ikunu evitati arranġamenti ta’ tassazzjoni doppja u arranġamenti fiskali oħra jew tal-leġislazzjoni fiskali domestika. 3. Xejn f'din it-Taqsima m'għandu jiġi interpretat sabiex jostakola lill-Istati Membri u lill-Iraq milli ssir distinzjoni, fl-applikazzjoni tad-dispożizzjonijiet rilevanti tal-leġislazzjoni fiskali tagħhom, bejn min iħallas it-taxxa meta mhumiex f'sitwazzjonijiet identiċi, partikolarment fir-rigward tal-post tar-residenza tagħhom. Artikolu 27 Ftehimiet oħra Xejn f’din it-Taqsima m’għandu jitqies bħala li jillimita d-drittijiet tal-investituri tal-Partijiet li jibbenefikaw minn kwalunkwe trattament aktar favorevoli pprovdut fi kwalunkwe ftehim internazzjonali eżistenti jew futur relatat mal-investiment li għalih ikunu Partijiet Stat Membru tal-Unjoni u l-Iraq. Artikolu 28 Trasparenza Kull Parti għandha twieġeb fil-pront għat-talbiet kollha mill-Parti l-oħra għal informazzjoni speċifika dwar xi waħda mill-miżuri tagħha ta' applikazzjoni ġenerali jew dwar ftehimiet internazzjonali li jappartjenu jew jaffetwaw lil dan il-Ftehim Kull Parti għandha tistabbilixxi wkoll ċentru ta' informazzjoni wieħed jew aktar sabiex jipprovdu, meta mitluba, informazzjoni speċifika lil investituri u lil fornituri ta’ servizzi tal-Parti l-oħra dwar il-kwistjonijiet kollha bħal dawn. Tali punti ta' informazzjoni huma elenkati fl-ANNESS 3. Punti ta’ informazzjoni ma għandhomx ikunu depożitarji ta’ liġijiet u regolamenti. Artikolu 29 Eċċezzjonijiet 1. Id-dispożizzjonijiet ta' din it-Taqsima huma suġġetti għall-eċċezzjonijiet li jinsabu f'dan l-Artikolu. Mingħajr ħsara għar-rekwiżit li dawn il-miżuri ma jkunux applikati b’mod li jikkostitwixxu mezz ta’ diskriminazzjoni arbitrarja u mhux ġustifikabbli bejn il-pajjiżi fejn jipprevalu kundizzjonijiet simili, jew restrizzjoni fuq il-kummerċ fis-servizzi moħbija, xejn f’din it-Taqsima ma għandu jinftiehem li ma jħallix l-adozzjoni jew l-infurzar minn xi Parti ta’ miżuri: (a) huma meħtieġa biex iħarsu s-sigurtà pubblika u l-morali pubblika jew biex iżommu l-ordni pubblika; (b) neċessarji għall-protezzjoni ta' saħħa jew ħajja tal-bniedem, tal-annimali jew tal-pjanti; (c) neċessarji sabiex tiġi żgurata konformità ma' liġijiet u regolamenti li mhumiex inkonsistenti mad-disposizzjonijiet ta' din it-Taqsima inklużi dawk li għandhom x'jaqsmu ma': (i) il-prevenzjoni ta' prattiċi li jqarrqu u ta' frodi jew it-trattament ta' effetti ta' nuqqasjiet rigward kuntratti ta' servizzi; (ii) il-protezzjoni tal-privatezza tal-individwi b'relazzjoni għall-ipproċesar u għat-tixrid tad-dejta personali u l-protezzjoni tal-kunfidenzjalità ta' rekords u ta' kontijiet individwali; (iii) is-sikurezza; (d) huma inkonsistenti mal-Artikolu 25, sakemm id-differenza fit-trattament ikollha l-għan li tiżgura l-impożizzjoni jew ġbir effettiv jew ekwu ta’ taxxi diretti rigward is-servizzi jew il-fornituri tas-servizzi tal-Parti l-oħra; (e) huma inkonsistenti mal-għanijiet tal-Artikolu 25, sakemm id-differenza fit-trattament hija mmirata lejn il-prevenzjoni u l-evitar jew l-evażjoni tat-taxxi skont id-dispożizzjonijiet tat-taxxa fil-ftehimiet biex tiġi evitata t-tassazzjoni doppja jew arranġamenti tat-taxxa oħra jew leġislazzjoni fiskali domestika. 3. Id-disposizzjonijiet ta' din it-Taqsima m'għandhomx japplikaw għas-sistemi ta' sigurtà soċjali rispettivi tal-Partijiet jew għal attivitajiet fit-territorju ta' kull Parti, li huma marbuta, ukoll okkażjonalment, mal-eżerċizzju ta' awtorità uffiċjali. 4. Id-dispożizzjonijiet ta' din it-Taqsima ma għandhomx japplikaw għal miżuri li jaffetwaw persuni naturali li jkunu qegħdin ifittxu aċċess għas-suq tal-impjieg ta’ Parti, u lanqas ma għandu japplika għal miżuri fejn jidħlu ċittadinanza, residenza jew impjieg fuq bażi permanenti. 5. Xejn f'din it-Taqsima ma għandu jżomm lil xi Parti milli japplika miżuri sabiex jirregola d-dħul ta’ persuni naturali, jew qagħda temporanja, fit-territorju tagħha, inklużi dawk il-miżuri neċessarji sabiex jipproteġu l-integrità u biex jiżguraw il-moviment ordnat ta’ persuni naturali fuq il-konfini tiegħu, sakemm, b'dawn il-miżuri ma tkunx qed tapplikom b’manjiera li tannulla jew tfixkel il-benefiċċji favur il-Parti l-oħra skont l-Artikolu 25[8]. 6. Xejn f'din it-Taqsima ma japplika għal attivitajiet imwettqa minn awtorità ta' bank ċentrali jew minn awtorità monetarja jew minn kwalunkwe entità pubblika oħra sabiex jiġu sodisfatti politiki monetarji jew ta' rati tal-kambju. 7. Xejn f'din it-Taqsima ma għandu jiġi interpretat li jipprevjeni Parti, inklużi l-entitajiet pubbliċi, milli esklussivament iwettqu jew jipprovdu fit-territorju tagħha attivitajiet jew servizzi f'isem jew jew bil-garanzija jew bl-użu tar-riżorsi finanzjarji pubbliċi tal-Parti, jew tal-entitajiet pubbliċi tagħha. 8. Id-dispożizzjonijiet ta’ din it-Taqsima m’għandhomx jippreġudikaw l-applikazzjoni minn kull Parti ta’ miżuri li jkunu meħtieġa biex tkun evitata l-evażjoni tal-miżuri tal-Ftehim li jolqtu l-aċċess ta’ pajjiż terz għas-suq tagħha bid-dispożizzjonijiet ta’ dan il-Ftehim. Artikolu 30 Eċċezzjonijiet ta’ Sigurtá 1. Xejn f'dan il-Ftehim m'għandu jiġi interpretat bħala: (a) jobbliga xi Membru sabiex jagħti xi informazzjoni li l-iżvelar tagħha hu jikkunsidra li jmur kontra l-interessi tas-sigurtà essenzali tiegħu; jew (b) ma jħallix xi Membru jieħu azzjoni li jikkunsidra neċessarja għall-protezzjoni tal-interessi tas-sigurtá essenzali tiegħu: (i) marbuta ma’ attivitajiet ekonomiċi mwettqa direttament jew indirettament biex jiġu mgħoddija provvisti jew provviżjonijiet lil stabbiliment militari; (ii) relatati ma' materjali fissjonabbli u fużjonabbli jew mal-materjali li huma dderivati minnhom; (iii) konnessi mal-produzzjoni jew mal-kummerċ fl-armi, il-munizzjon u materjali tal-gwerra u relatati mat-traffiku f'oġġetti u materjali oħra; (iv) relatati ma' xiri pubbliku indispensabbli għal finijiet ta' sigurtà nazzjonali jew ta' difiża nazzjonali; (v) li ttieħdu fi żmien gwerra jew f'emerġenza oħra fir-relazzjonijiet internazzjonali; jew (c) li ma jħallix xi Parti milli tieħu azzjoni skont l-obbligi tiegħu taħt il-Karta tan-Nazzjonijiet Uniti għall-manteniment tal-paċi u s-sigurtà internazzjonali. Artikolu 31 Il-liberalizzazzjoni progressiva tal-kummerċ fis-servizzi u l-istabbiliment Kif jippermettu ċ-ċirkostanzi, inkluża s-sitwazzjoni naxxenti mill-adeżjoni tar-Repubblika tal-Iraq fid-WTO, il-Kunsill ta' Koperazzjoni jista' jagħmel rakkomandazzjonijiet lill-Partijiet biex jespandu progressivament il-kummerċ fis-servizzi u tal-istabbiliment bejniethom u jiżguraw konsistenza sħiħa mad-dispożizzjonijiet tal-GATS, prinċipalment mal-Artikolu V. Fejn jiġu aċċettati, dawk ir-rakkomandazzjonijiet jistgħu jidħlu fis-seħħ permezz ta' ftehimiet bejn il-Partijiet. Taqsima III Id-dispożizzjonijiet li jaffetwaw in-negozju u l-investiment Artikolu 32 Inkoraġġiment tal-investiment Il-Partijiet għandu jinkoraġġixxu żieda fl-investiment li huwa ta' benefiċċju reċiproku billi jistabilixxu klima aktar favorevoli għall-investiment privat. Artikolu 33 Punti ta' kuntatt u skambju ta' informazzjoni Sabiex tiġi ffaċilitata komunikazzjoni bejn il-Partijiet dwar xi kwistjoni ta' kummerċ relatata mal-investiment privat, kull Parti għandha taħtar punt ta' kuntatt. Fuq it-talba ta' xi waħda mill-Partijiet, il-punt ta' kuntatt tal-Parti l-oħra għandu jindika l-uffiċċju jew l-uffiċjal responsabbli għall-kwistjoni u jipprovdi s-sostenn meħtieġ għall-faċilitazzjoni ta' komunikazzjoni mal-Parti li tagħmel it-talba. Taqsima IV Il-pagamenti kurrenti u movimenti tal-kapital Artikolu 34 Għan u kamp ta’ applikazzjoni 1. Il-Partijiet għandhom jimmiraw lejn il-liberalizzazzjoni ta' pagamenti kurrenti u l-moviment ta' kapital bejniethom, skont l-impenji meħuda fil-qafas tal-istituzzjonijiet finanzjarji internazzjonali. 2. Din it-Taqsima tapplika għall-pagamenti kollha kurrenti u għall-movimenti kollha ta' kapital bejn il-Partijiet. Artikolu 35 Il-kontijiet kurrenti Il-Partijiet għandhom jippermettu l-użu ta' valuta liberament konvertibbli, skont l- Artikoli tal- Ftehim tal-Fond Monetarju Internazzjonali , fi kwalunkwe pagamenti u trasferimenti tal-kont kurrenti bejn il-Partijiet. Artikolu 36 Kont Kapitali Mid-dħul fis-seħħ ta' dan il-Ftehim, il-Partijiet għandhom jippermettu l-moviment liberu ta' kapital li għandhom x'jaqsmu ma' investimenti diretti magħmula skont il-liġijiet tal-pajjiż li jospita u ma' investimenti stabbiliti skont id-disposizzjonijiet ta' dan il-Ftehim, u l-likwidazzjoni jew ir-ripatrijazzjoni ta' dawn il-kapitali u ta' kull profitt li jirriżulta minnhom. Artikolu 37 Standstill Il-Partijiet m'għandhomx jintroduċu xi restrizzjonijiet ġodda fuq pagamenti kurrenti u movimenti ta' kapital bejn ir-residenti tagħhom u m'għandhomx jagħmlu l-arranġamenti eżistenti iktar ristrettivi. Artikolu 38 Miżuri ta’ salvagwardja 1. Fejn, f'ċirkostanzi eċċezzjonali, il-movimenti ta' kapital bejn l-Unjoni u l-Iraq joħolqu, jew ikun hemm it-theddida li joħolqu, diffikultajiet serji għall-operazzjoni tal-politika tar-rata ta' kambju jew tal-politika monetarja fl-Unjoni jew fl-Iraq, l-Unjoni jew l-Iraq, rispettivament, jistgħu jieħdu miżuri ta' salvagwardja fir-rigward ta' movimenti ta' kapital bejn l-Unjoni u l-Iraq għal perjodu li ma jeċċedix sitt xhur jekk dawn il-miżuri huma strettament neċessarji. 2. Il-Parti li tadotta l-miżuri ta' salvagwardja għandha tinforma lill-Parti l-oħra minnufih u tippreżenta, malajr kemm jista' jkun, skeda dwar it-tneħħija tagħhom. Artikolu 39 Dispożizzjonijiet finali 1. Xejn f'din it-taqsima m’għandu jillimita d-drittijiet tal-operaturi ekonomiċi tal-Partijiet milli jibbenefikaw minn kwalunkwe trattament aktar favorevoli li jista’ jkun previst fi kwalunkwe ftehim bilaterali jew multilaterali eżistenti li jinvolvi lill-Partijiet. 2. Il-Partijiet għandhom jikkonsultaw lil xulxin sabiex jiffaċilitaw il-moviment tal-kapital bejniethom sabiex jippromwovu l-għanijiet ta’ dan il-Ftehim. Taqsima V Kwistjonijiet relatati mal-kummerċ Kapitolu I Intrapriżi kummerċjali tal-Istat Artikolu 40 1. Il-Partijiet jimmiraw li jikkonformaw mad-dispożizzjonijiet tal-Artikolu XVII tal-GATT tal-1994, in-Noti u d-Dispożizzjonijiet Supplimentari tiegħu u l-Ftehim tad-WTO dwar l-Interpretazzjoni tal-Artikolu XVII tal-Ftehim Ġenerali dwar it-Tariffi u l-Kummerċ 1994, li huma inkorporati u integrati f'din il-parti tal-Ftehim, mutatis mutandis. 2. Jekk waħda mill-Partijiet titlob l-informazzjoni mill-Parti l-oħra dwar każijiet individwali ta' intrapriżi kummerċjali tal-istat, dwar il-mod tal-operazzjoni tagħhom u l-effet tal-operazzjonijiet tagħhom fuq il-kummerċ bilaterali, il-Parti mitluba għandha tiżgura t-trasparenza massima possibbli mingħajr ħsara għall-Artikolu XVII.4(d) tal-GATT 1994 dwar l-informazzjoni kunfidenzjali. 3. Kull Prtai għandha tiżgura li kwalunkwe intrapriża kummerċjali tal-Istat li hija fornitriċi ta' xi oġġett jew servizz għndha tikkonforma mal-obbligu tal-Parti skont dan il-Ftehim. Kapitolu II L-akkwist pubbliku Artikolu 41 Introduzzjoni 1. Il-Partijiet jirrikonoxxu il-kontribut tas-sejħiet għall-offerti li jkunu trasparenti, kompetittivi u miftuħa jagħtu lill-iżvilupp ekonomiku sostenibbli u jiffissaw bħala l-għan tagħhom, il-ftuħ effettiv, reċiproku u gradwali tas-swieq tal-akkwist rispettiv tagħhom. 2. Għall-finijiet ta' dan il-Kapitolu: (a) ‘oġġetti jew servizzi kummerċjali’ ifisser oġġetti jew servizzi tat-tip li ġeneralment mibjugħa jew offruti għall-bejgħ f'suq kummerċjali lil, u normalment mixtri minn, xerrejja mhux governattivi għal finijiet mhux governattivi; (b) ‘servizz ta' kostruzzjoni’ ifisser servizz li għandu bħala l-għan tiegħu r-realizzazzjoni b'liema mezzi jkunu ta' xogħlijiet ċivili jew ta' kostruzzjoni, bbażati fuq Diviżjoni 51 il-Klassifikazzjoni Proviżorja Ċentrali tan-Nazzjonijiet Uniti, (minn hawn 'il quddiem imsemmija is-"CPC"); (c) ‘jiem’ tfisser jiem kalendarji; (d) ‘bejgħ bl-irkant elettroniku’ tfisser proċess interattiv li jinvolvi l-użu ta' mezzi elettroniċi għall-preżentazzjoni mill-fornituri jew ta' prezzijiet ġodda, jew ta' valuri ġodda għal elementi kwantifikabbli li mhux tal-prezz tas-sejħa tal-offerta relatati mal-kriterji ta' evalwazzjoni, jew it-tnejn li huma, li jirriżultaw fil-klassifikazzjoni jew riklassfikazzjoni tas-seħiet għall-offerti; (e) ‘bil-kitba jew miktub’ tfisser kwalunkwe espressjoni miktuba jew enumerata li tista' tinqara, tiġi riprodotta u iktar tard tiġi komunikata. Din tista' tinkludi informazzjoni li tiġi elettronikament trażmessa jew maħżuna; (f) ‘sejħa għall-offerti limitata’ tfisser metodu ta' akkwist pubbliku fejn l-entità li qed takkwista tikkuntattja fornitur jew fornituri tal-għażla tagħha; (g) ‘miżura’ tfisser kwalunkwe liġi, regolament, proċedura, gwida jew prattika amministrattiva jew kwalunkwe azzjoni tal-entità tal-akkwirenti fir-rigward tal-akkwist kopert; (h) "lista ta' bosta użi" tfisser lista ta' fornituri li entità pubblika ddeterminat li jissodsfaw il-kundizzjonijiet għal parteċipazzjoni f'dik il-lista, u li l-entità akkwirenti bi ħsiebha tuża aktar minn darba; (i) "avviż ta' akkwist ippjanat" tfisser avviż ippubblikat minn entità tal-akkwist li jistieden lil fornituri interessati biex iressqu talba għal parteċipazzjoni, jitfgħu offerta, jew it-tnejn; (j) “tpaċijiet” tfisser kwalunkwe kondizzjoni jew impenn li jinkoraġġixxu l-iżvilupp lokali jew ittejjeb il-kontijiet tal-bilanċ tal-ħlasijiet, bħall-użu ta’ kontenut domestiku, il-ħruġ ta’ liċenzji għat-teknoloġija, l-investiment, il-kontrokummerċ u azzjoni jew rekwiżit simili tal-Parti. (k) ‘sejħa għall-offerti miftuħa’ tfisser metodu tal-akkwist fejn il-fornituri interessati kollha jistgħu jissottomettu sejħa għall-offerti; (l) "persuna" tfisser jew persuna naturali jew persuna ġuridika; (m) ‘l-entità tal-akkwist’ tfisser entità koperta taħt l-Appendiċi I tal-ANNESS 1 ta' dan il-Ftehim tal-Parti; (n) “fornitur ikkwalifikat” tfisser fornitur li entità tal-akkwist tirrikonoxxi bħala li jkun issodisfa l-kundizzjonijiet għall-parteċipazzjoni; (o) ‘sejħa għall-offerti selettiva’ tfisser metodu ta' akkwist li bih fornituri kwlifikati biss jiġu mistiedna mill-entità akkwirenti biex jissottomettu l-offerta; (p) ‘servizzi’ is-servizzi jinkludu s-servizzi ta’ kostruzzjoni sakemm ma jkunx speċifikat mod ieħor; (q) ‘standard’ tfisser dokument approvat minn korp rikonoxxut, li jipprovdi, għal użu komuni u ripetut, regoli, linji ta' gwida jew karatteristiċi għal prodotti jew proċessi relatati u metodi ta' produzzjoni, li l-konformità magħhom mhux mandatorja. Jista’ jinkludi ukoll jew ikollu x’jaqsam esklussivament ma’ ħtiġijiet ta’ terminoloġija, simboli, ippakkjar, immarkar jew etikettjar skont kif japplikaw għall-prodott, servizz u metodu ta’ proċess jew produzzjoni. (r) ‘fornitur’ tfisser persuna jew grupp ta' persuni li jfornu jew jistgħu jfornu oġġetti jew servizzi; u wkoll (s) ‘speċifikazzjoni teknika’ tfisser rekwiżit tas-sejħa tal-offerti li: (i) tistabilixxi l-karatteristiċi tal-oġġetti jew servizzi li għandhom jiġu akkwistati, inklużi l-kwalità, il-prestazzjoni, is-sikurezza u l-qisien, jew il-proċessi u l-metodi għall-produzzjoni u l-fornimenti tagħhom; jew (ii) Tindirizza t-terminoloġija, is-simboli, l-impakkettar, ir-rekwiżiti tal-immarkar jew l-etikettar kif applikabbli għal oġġett jew servizz. Artikolu 42 Portata u Kopertura 1. Dan il-Kapitolu japplika għal kwalunkwe miżura koperta bl-akkwist. Għall-finijiet ta' dan il-Kapitolu, akkwist kopert ifisser għall-finijiet governattivi: (a) Ta' oġġetti, servizzi, jew kwalunkwe kombinazzjoni tagħhom: (i) Kif speċifikat fis-Subannessi tal-Appendiċi I tal-ANNESS 1 ta' kull Parti f'dan il-Ftehim; u wkoll (ii) Mhux akkwistati bil-għan għal bejgħ kummerċjali jew għal rivendita, jew għall-użu fil-produzzjoni jew il-forniment tal-oġġetti jew servizzi għall-bejgħ kummerċjali jew bejgħ mill-ġdid; (b) Bi kwalunkwe mezzi kuntrattwali, inkluż ix-xiri, il-kiri, u l-kiri u kuntratt ta' xiri bin-nifs bl-għażla jew mingħajr l-għażla li tinxtara, (c) li għalih il-valur jekwalizza jew jeċċedi l-limitu relevanti speċifikat fis-Subannessi tal-Appendiċi I tal-ANNESS 1 tal-kull Parti ta' dan il-Ftehim, fil-mument ta' pubblikazzjoni tal-avviż skont l-Artikolu 45; (d) Minn entità akkwirenti; u wkoll (e) Li mhix b'mod ieħor eskluża mill-kopertura. 2. B'eċċezzjoni ta' fejn hu previst mod ieħor, dan il-Kapitolu ma japplikax għal: (f) l-akkwist jew il-kiri ta' art, bini eżistenti jew beni immobbli oħra jew id-drittijiet fuqhom; (g) ftehimiet mhux kuntrattwali jew kwalunkwe forma ta’ għajnuna li tipprovdi, inklużi ftehmiet kooperattivi, għotjiet, self, infużjonijiet ta’ ishma, garanziji u inċentivi fiskali; (h) l-appaltar jew l-akkwist ta’ aġenzija fiskali jew ta’ servizzi depożitarji, servizzi ta’ likwidazzjoni u ta’ ġestjoni għal istituzzjonijiet finanzjarji rregolati, jew servizzi relatati mal-bejgħ, mal-ammortizzament u mad-distribuzzjoni ta’ dejn pubbliku, inklużi self u bonds governattivi, noti u sigurtajiet oħrajn; (i) il-kuntratti ta' impjiegi pubbliċi; (j) l-appaltar magħmul: (i) għall-fini dirett li tkun ipprovduta għajnuna internazzjonali, inkluża għajnuna għall-iżvilupp; (ii) Skont il-proċedura jew kondizzjoni partikolari ta' ftehim internazzjonali li jirrigwarda l-istazzjonament ta' truppi jew li jirrigwarda l-implimentazzjoni konġunta ta' proġett mill-pajjiżi firmatarji; (iii) skont il-proċedura jew il-kondizzjoni partikolari ta’ organizzazzjoni internazzjonali, jew iffinanzjat minn għotjiet, self jew għajnuna oħra internazzjonali fejn il-proċedura jew il-kondizzjoni applikabbli tkun inkonsistenti ma’ dan il-Kapitolu. 3. Kull Parti għandha tiddefinixxi u tispeċifika l-informazzjoni li ġejja fis-Subannessi tal-Appendiċi I tal-ANNESS 1 ta' dan il-Ftehim. (k) Is-Subanness 1, l-entitajiet tal-gvern ċentrali li l-akkwist tagħhom huwa kopert b'dan il-Kapitolu; (l) Is-Subanness 2, l-entitajiet tal-gvern ċentrali li l-akkwist tagħhom huwa kopert b'dan il-Kapitolu; (m) Is-Subanness 3, is-servizzi, li mhumiex servizzi ta' kostruzzjoni, koperti b'dan il-Kapitolu; (n) Is-Subanness 4, is-servizzi ta' kostruzzjoni, koperti b'dan il-Kapitolu; (o) Is-Subanness 5, kwalunkwe Noti Ġenerali. 4. Fejn entità akkwirenti, fil-kuntest ta' akkwist kopert, tobbliga persuni li mhumiex koperti taħt is-Subannessi tal-Appendiċi I tal-ANNESS 1 tal-Partijiet f'dan il-Ftehim biex jakkwistaw f'konformità ta' rekwiżiti partikolari, li għalihom għandu japplika l-Artikolu 43 mutatis mutandis. 5. Fl-istimar tal-valur tal-akkwist għall-finijiet tal-aċċertament ta' jekk huwiex akkwist kopert, entità akkwirenti m'għandhiex la tifred l-akkwist f'akkwisti separati u lanqas tagħżel jew tuża metodu ta' evalwazzjoni partikolari għall-istimar tal-valur tal-akkwist bl-intenzjoni li teskludieh totalment jew parzjalment mill-applikazzjoni ta' dan il-Kapitolu. 6. Xejn f'dan il-Kapitolu m'għandu jiġi interpretat li jipprevjeni lill-kwalunkwe Parti li tieħu azzjoni jew li ma tiżvelax kwalunkwe informazzjoni li hija tikkunsidra neċessarja għall-protezzjoni tas-sigurtà essenzali tagħha relatati mal-akkwist ta' armi, munizzjon jew materjal tal-gwerra, jew għall-akkwist indispesabbli għas-sigurtà nazzjonali jew għall-finijiet ta' difiża nazzjonali. 7. Suġġett għar-rekwiżiti li miżuri bħal dawn mhumiex applikati b' mod li jikkostitwixxu mezz tal-arbitraġġ jew diskriminazzjoni mhux ġustifikata bejn pajjiżi fejn l-istess kundizzjonijiet jipprevalu jew restrizzjoni moħbija dwar il-kummerċ internazzjonali, xejn f'dan il-ftehim m'għandu jitqies biex jippreveni kwalunkwe Parti milli timponi jew tinforza miżuri: (a) neċessarji għall-protezzjoni tal-morali pubblika, l-ordni pubbliku jew is-sikurezza pubblika; (b) neċessarji għall-protezzjoni ta' saħħa jew ħajja tal-bniedem, tal-annimali jew tal-pjanti; (c) neċessarji għall-protezzjoni ta' proprjetà intellettwali; jew (d) li għandhom x'jaqsmu ma' oġġetti jew servizzi għal persuni b'diżabilità, għal istituzzjonijiet filantropiċi jew dwar xogħol fil-ħabs. Artikolu 43 Il-Prinċipji Ġenerali 1. Fir-rigward ta' kwalunkwe miżura u kwalunkwe akkwist kopert, kull Parti, inklużi l-entitajiet tal-akkwist tagħha, għandha tagħti immedjatament u mingħajr ebda kondizzjoni lill-prodotti u lis-servizzi tal-Parti l-oħra u lill-fornituri tal-Parti l-oħra li joffru l-prodotti jew is-servizzi, trattament mhux inqas favorevoli mit-trattatment li l-Parti, inklużi l-entitajiet tal-akkwist tagħha, tagħti lill-prodotti, lis-servizzi u lill-fornituri domestiċi. 2. Fir-rigward ta' kwalunkwe miżura dwar l-akkwist kopert, Parti, inklużi l-entitajiet akkwirenti tagħha, ma għandhomx: (a) jitrattaw fornitur stabbilit lokalment b'mod anqas favorevoli minn fornitur ieħor li huwa stabbilit lokalment fuq il-bażi tal-grad ta' affiljazzjoni jew proprjetà stranġiera; u lanqas (b) ma jiddiskriminawx kontra fornitur stabbilit lokalment fuq il-bażi li l-oġġetti jew is-servizzi offruti minn dak il-fornitur għal akkwist partikolari jkunu oġġetti jew servizzi tal-Parti l-oħra. 3. Fir-rigward ta' kwalunkwe liġijiet, regolamenti, proċeduri u prattiċi li għandhom x’jaqsmu mal-akkwist pubbliku, kif ukoll fil-konfront ta' akkwisti speċifiċi, minn awtoritajiet pubbliċi fil-livelli kollha, miftuħa għal oġġetti, servizzi u fornituri ta’ pajjiżi terzi, ir-Repubblika tal-Iraq għandha tipprovdi lill-oġġetti u l-fornituri tal-Unjoni trattament li ma jkunx inqas favorevoli minn dak mogħti lil oġġetti, servizzi u fornituri barranin ta’ kwalunkwe pajjiż terz. Użu ta' mezzi elettroniċi 4. Meta tagħmel akkwist kopert b’mezzi elettroniċi, entità akkwirenti għandha: (a) tiżgura li l-akkwist isir billi jintużaw prodotti u sistemi ta' teknoloġija tal-informazzjoni u softwer interoperabbli ma' sistemi ta' teknologija tal-informazzjoni u softwer oħrajn li jkunu ġeneralment disponibbli, inklużi dawk relatati mal-awtentikazzjoni u mal-ikriptar tal-informazzjoni; u wkoll (b) iżżomm mekkaniżmi li jifilħu l-integrità tat-talbiet għall-parteċipazzjoni u s-sejħa tal-offerti, inkluż l-istabbiliment tal-ħin u r-riċevuta u l-prevenzjoni tal-aċċess mhux xieraq. It-tmexxija tal-akkwist 5. l-entità akkwirenti għandha tagħmel akkwist kopert b'mod trasparenti u imparzjali li jevita kunflitt ta' interessi u jipprevjeni prattiċi ta' korruzzjoni u li huwa konsistenti ma' dan il-Kapitolu. Regoli tal-oriġini 6. Għall-finijiet tal-akkwist kopert, l-ebda Parti ma tista' tapplika regoli tal-oriġini għal oġġetti jew servizzi importati jew forniti mill-Parti l-oħra li jkunu differenti mir-regoli tal-oriġini li l-Parti tapplika fl-istess ħin fil-kors normali tal-kummerċ għall-importazzjonijiet jew fornimenti tal-istess oġġetti jew servizzi mill-istess Parti. Artikolu 44 Pubblikazzjoni ta’ informazzjoni addizzjonali 1. Kull Parti għandha: (a) Tippubblika fil-pront kwalunkwe liġi, regolament, deċiżjoni ġudizzjarja, deżizjoni amministrattiva ta' applikazzjoni ġenerali, klawżoli kuntrattwali standard li huma awtorizzati minn liġi jew regolament u li huma inkorporati b'referenza fl-avviżi u fid-dokumentazzjoni tas-sejħiet tal-offerti u l-proċedura fir-rigward tal-akkwist kopert, u kwalunkwe modifiki, f'medjum elettroniku jew kartaċeju li jkun uffiċjalment magħżul li jkun mifrux fil-wiesa' u li jibqa' immedjatament aċċessibli lill-pubbliku; (b) tipprovdi spjegazzjoni lil kwalunkwe Parti, meta mitluba; (c) il-lista fl-Appendiċi II tal-ANNESS 1 ta' dan il-Ftehim, il-medja elettronika jew kartaċeja li fiha l-Parti tippubblika l-informazzjoni deskritta fil-paragrafu (a); (d) il-lista fl-Appendiċi III tal-ANNESS 1 ta' dan il-Ftehim, il-medja elettronika li fiha l-Parti tippubblika l-avviżi stabbiliti mill-Artikoli 45, 47 paragrafu 4, u 55 paragrafu 2. 2. Kull Parti għandha tinnotifika fil-pront lill-Parti l-oħra dwar kwalunkwe modifika li ssir fl-informazzjoni tal-Parti elenkati fl-Appendiċi II jew III tal-ANNESS 1 ta' dan il-Ftehim. Artikolu 45 Pubblikazzjoni ta’ avviżi Avviż ta' Akkwisti Programmati 1. Għal kull akkwist kopert, minbarra fiċ-ċirkostanzi deskritti fl-Artikolu 52, l-entità akkwirenti għandha tippubblika avviż tal-akkwist programmat, fil-medja xierqa elenkati fl-Appendiċi III tal-ANNESS 1 ta' dan il-Ftehim. Kull avviż bħal dan għandu jinkludi l-informazzjoni stabbilita fl-Appendiċi IV tal-ANNESS 1 ta' dan il-Ftehim. Dawn l-avviżi għandhom ikunu aċċessibbli b'mezzi elettroniċi li jkunu mingħajr ħlas minn punt uniku ta' aċċess. Avviż Sommarju 2. Għal kull każ ta' akkwist programmat, l-entità akkwirenti għandha tippubblika avviż sommarju li jista' jkun faċilment aċċessibbli, fl-istess ħin bħall-pubblikazzjoni tal-avviż tal-akkwist programmat, f'waħda miż-żewġ lingwi tad-WTO. l-avviż sommarju għandu mill-inqas ikollu l-informazzjoni li ġejja: (a) Is-suġġett tal-akkwist; (b) Id-data finali għas-sottomissjon tas-sejħiet tal-offerti jew, fejn japplika, kwalunkwe data finali għas-sottomissjoni tat-talbiet għall-parteċipazzjoni fl-akkwist jew għall-inklużjoni f'xi lista b'ħafna użi; u wkoll (c) l-indirizz li minnu d-dokumenti li għandhom x'jaqsmu mal-akkwist jistgħu jintalbu. Avviż tal-Akkwist Programmat 3. L-entitajiet akkwirenti jiġu inkoraġġiti jippubblikaw kemm jista' jkun kmieni f'kull sena fiskali avviż rigward il-pjanijiet futuri tal-akkwist li għandhom (minn hawn 'il quddiem imsejjaħ "avviż tal-akkwist programmat"). L-avviż għandu jinkludi s-suġġett tal-akkwist u d-data ppjanta tal-pubblikazzjoni tal-avviż tal-akkwist ippjanat. 4. L-entità tal-akkwist elenkata fis-Subanness 2 tal-Appendiċi I tal-ANNESS 1 ta' dan il-Ftehim jista' juża avviż ta' akkwist pjanat bħala avviż ta' akkwist programmat sakemm jinkludi fih kemm jista' jkun informazzjoni fl-Appendiċi IV tal-ANNESS 1 ta' dan il-Ftehim kif ikun disponibbli u dikjarazzjoni li l-fornituri interessati għandhom jesprimu l-interess tagħhom fl-akkwist tal-entità akkwirenti. Artikolu 46 Il-kundizzjonijiet għall-parteċipazzjoni 1. L-entità akkwirenti għandha tillimita l-kundizzjonijiet għall-parteċipazzjoni fl-akkwist ta' dawk li huma essenzjali biex jiżguraw li l-fornitur għandu l-kapaċitajiet legali u finanzjarji u l-abbiltajiet kummerċjali u tekniċi li jagħmel l-akkwist relevanti. 2. Fl-evalwazzjoni ta' jekk fornitur jissodisfax il-kundizzjonijiet għall-parteċipazzjoni, l-entità akkwirenti: (a) għandha tevalwa l-abilitajiet finanzjarji, kummerċjali u tekniċi tal-fornitur fuq il-bażi tal-attivitajiet tan-negozju tal-fornitur kemm ġewwa kif ukoll barra t-territorju tal-Parti tal-entità akkwirenti; (b) m'għandhiex timponi l-kondizzjoni li, sabiex fornitur jipparteċipa f'akkwist, il-fornitur ikun preċedentement ġie mogħti kuntratt wieħed jew iktar minn entità akkwirenti ta' Parti speċifika jew dak il-fornitur għandu esperjenza ta' xogol preċedenti fit-territorju ta' Parti speċifika; u wkoll (c) Tista' titlob esperjenza preċedenti relevanti fejn hu essenzjali biex jiġu sodisfatti r-rekwiżiti tal-akkwist. 3. Meta tagġmel din l-evalwazzjoni, l-entità akkwirenti għandha tibbaża l-evalwazzjoni tagġha fuq il-kundizzjonijiet li speċifikat minn qabel fl-avviżi jew fid-dokumentazzjoni tas-sejħiet tal-offerti. 4. l-entità akkwirenti għandha teskludi fornitur fuq il-bażi ta' falliment, dikjarazzjoni falza, nuqqasijiet sinifikattivi fil-prestazzjoni ta' rekwiżit sostantiv jew obbligu taħt kuntratt jew kuntratti preċedenti, sentenzi fir-rigward ta' delitti serji jew sentenzi fir-rigward ta' reati pubbliċi serji, mġiba professjonali ħażina jew in-nuqqas ta' ħlas tat-taxxi. Artikolu 47 Kwalifiki tal-Fornituri Sejħiet għall-offerti selettivi 1. Fejn entità akkwirenti għandha l-intenzjoni li tuża s-sejħa għall-offerti selettiva, l-entità għandha: (a) tinkludi fl-avviż tal-akkwist programmat minn tal-inqas l-informazzjoni speċifikata f'punti ((1), (2), (6), (7), (10), u (11) tal-Appendiċi IV tal-ANNESS 1 ta' dan il-Ftehim u tistieden fornituri biex jissottomettu talba għall-parteċipazzjoni; u wkoll (b) tipprovdi sal-bidu tal-perjodu għas-sejħiet tal-offerti, tal-inqas l-informazzjoni fil-punti (3), (4), (5), (8) u (9) tal-Appendiċi IV tal-ANNESS 1 ta' dan il-Ftehim lill-fornituri kwalifikati li tinnotifika kif speċifikat fil-paragrafu 2 punt (b) tal-Appendiċi VI tal-ANNESS 1 ta' dan il-Ftehim. 2. L-entità akkwirenti għandha tirrikonoxxi bħala fornituri kwlifikati kwalunkwe fornituri domestiċi u kwalunkwe fornituri tal-Parti l-oħra li jissodisfaw il-kundizzjonijiet għall-parteċipazzjoni f'akkwist partikolari, sakemm l-entità akkwirenti tiddikjara fl-avviż tal-akkwist programmat xi limitazzjoni dwar in-numru ta' fornituri li jkunu awtorizzati jitfgħu l-offerta u l-kriterji biex jintgħażlu numru limitat ta' fornituri. 3. Fejn id-dokumentazzjoni tas-sejħa għall-offerti ma tkunx pubblikament disponibbli mid-data tal-pubblikazzjoni tal-avviż imsemmi fil-paragrafu 1, l-entità akkwirenti għandha tiżgura li dawk id-dokumenti ikunu disponibbli fl-istess waqt għall-fornituri kwalifikati magħżula kollha f'konformità mal-paragrafu 2. Subanness 2 entitajiet 4. l-entità tal-akkwist kopert taħt is-Subanness 2 tal-Appendiċi I tal-ANNESS 1 ta' dan il-Ftehim tista' żżomm lista ta' użu multiplu tal-fornituri, sakemm dak l-avviż li bih jiġu mistiedna l-fornituri interessati biex japplikaw għall-inklużjoni tagħhom fil-lista pubblikata kull sena, u fejn tiġi pubblikata b'mezzi elettroniċi, titqiegħed għad-dispożizzjoni kontinwament fil-medjum xieraq elenkat fl-Appendiċi III tal-ANNESS 1 ta' dan il-Ftehim. Kull avviż bħal dan għandu jinkludi l-informazzjoni stabbilita fl-Appendiċi V tal-ANNESS 1 ta' dan il-Ftehim. 5. Indipendentement mill-paragrafu 4, fejn lista b'użi multipli tibqa' valida għal tliet snin jew inqas, l-entità akkwirenti koperta mis-Subanness 2 tal-Appendiċi I tal-ANNESS 1 ta' dan il-Ftehim tista' tippubblika avviż imsemmi f'dak il-paragrafu darba biss, fil-bidu tal-perjodu tal-validità u li avviżi ulterjuri mhux se jiġu pubblikati. 6. l-entità akkwirenti koperta mis-Subanness 2 tal-Appendiċi I tal-ANNESS 1 ta' dan il-Ftehim għandha tippermetti lill-fornituri li japplikaw fi kwalunkwe żmien biex jiġu inklużi f'lista b'użi multipli u għandha tinkludi fil-lista l-fornituri kwalifikati kollha fi żmien raġonevolment qasir. Entità akkwirenti koperta bis-Subanness 2 tal-Appendiċi I tal-ANNESS 1 ta' dan il-Ftehim tista' tuża avviż li bih tistieden il-fornituri biex japplikaw għall-inklużjoni fil-lista b'użi multipli bħala avviż ta' akkwist programmat, sakemm: (a) l-avviż jiġi pubblikat skont il-paragrafu 4 u jinkludi l-informazzjoni mitluba mill-Appendiċi tal-ANNESS 1 ta' dan il-Ftehim ta' dan il-Ftehim u kemm hu disponibbli mill-informazzjoni mitluba mill-Appendiċi IV tal-ANNESS 1 ta' dan il-Ftehim u jkun fih dikjarazzjoni li tikkostitwixxi avviż ta' akkwist programmat; (b) l-entità fil-pront tipprovdi lill-fornituri li esprimew interess fil-konfront ta' entità f'akkwist partikolari, biżżejjed informazzjoni biex tippermettilhom jevalwaw l-interess tagħhom fl-akkwist, inkluż l-informazzjoni kollha li tibqa' kif mitlub mill-Appendiċi IV tal-ANNESS 1 ta' dan il-Ftehim, sa fejn din l-informazzjoni tkun disponibbli. 8. L-entità akkwirenti koperta mis-Subanness 2 tal-Appendiċi I tal-ANNESS 1 ta' dan il-Ftehim tista' tippermetti lil fornitur li applika biex ikun inkluż fil-lista b'użi multipli skont il-paragrafu 6 biex jitfgħu l-offerta f'akkwist partikolari, fejn ikun hemm biżżejjed żmien għall-entità akkwirenti biex teżamina jekk il-fornitur jissodisfax il-kundizzjonijiet għall-parteċipazzjoni. 9. l-entità akkwirenti koperta mis-Subanness 2 tal-Appendiċi I tal-ANNESS 1 ta' dan il-Ftehim għandu jinforma fil-pront lil kwalunkwe fornitur li jissottometti talba għall-parteċipazzjoni jew applikazzjoni għall-inklużjoni fil-lista b'użu multiplu bid-deċiżjoni tal-entità akkwirenti fir-rigward tat-talba. 10. Fejn entità akkwirenti koperta mis-Subanness 2 tal-Appendiċi I tal-ANNESS 1 ta' dan il-Ftehim tiċħad it-talba ta' fornitur biex jikkwalifika jew l-applikazzjoni għall-inklużjoni f'lista b'użi multipli, l-entità għandha fil-pront tinformalill-fornitur u, fuq talba tal-fornitur, fil-pront tipprovdi lill-fornitur bi spjegazzjoni bil-miktub dwar ir-raġunijiet għad-deiżjoni tagħha. Artikolu 48 Speċifikazzjonijiet Tekniċi 1. L-entità akkwirenti m'għandhiex tipprepara, tadotta jew tapplika xi speċifikazzjoni teknika jew tippreskrivi xi proċedura ta' evalwazzjoni ta' konformità bil-għan jew bl-effett li toħloq ostakoli mhux neċessarji għall-kummerċ internazzjonali. 2. Fil-preskrizzjoni tal-ispeċifikazzjonijiet tekniċi għall-prodotti jew għas-servizzi li jkunu qed jiġu akkwistati, l-entità akkwirenti, fejn ikun xieraq, għandha: (a) tindika l-ispeċifikazzjonijiet tekniċi, f’termini ta’ rekwiżiti ta’ rendiment u ta’ rekwiżiti funzjonali, aktar milli l-karatteristiċi tad-disinn jew karatteristiċi deskrittivi; u wkoll (b) tibbaża l-ispeċifikazzjonijiet tekniċi fuq standards internazzjonali jew Ewropej, fejn jeżistu tali standards; inkella, fuq regolamenti tekniċi nazzjonali, fuq standards nazzjonali rikonoxxuti jew fuq kodiċijiet ta’ bini. 3. Fejn jintużaw karatteristiċi tad-disinn jew karatteristiċi deskrittivi fl-ispeċifikazzjonijiet tekniċi, entità akkwirenti, fejn ikun xieraq, għandha tindika għandha tikkunsidra l-offerti ta' oġġetti jew servizzi ekwivalenti li biċ-ċar jissodisfaw ir-rekwiżiti tal-akkwist billi tinkludi kelimiet bħal “jew ekwivalenti” fid-dokumentazzjoni tal-offerta. 4. L-entità tal-akkwist m’għandiex tippreskrivi speċifikazzjonijiet tekniċi li jeħtieġu jew jirreferu għal trademark jew għal isem kummerċjali, privattivi, drittijiet tal-awtur disinn jew tipi, oriġini speċifika, produttur jew fornitur, sakemm ma jkun hemm l-ebda mod ieħor biżżejjed preċiż jew ċar kif jiġu deskritti r-rekwiżiti tal-akkwist u sakemm, f’tali każi, kelmiet bħal “jew ekwivalenti” jiġu inklużi fid-dokumentazzjoni tas-sejħa għall-offerti. 5. L-entità akkwirenti m'għandhiex tfittex jew taċċetta, b'mod li jkollu l-effett li jipprekludi l-kompetizzjoni, parir li jista' jintuża fil-preparazzjoni jew fl-adozzjoni ta' kwalunkwe speċifikazzjoni teknika għal akkwist speċifiku minn persuna li jista' jkollha interess kummerċjali fl-akkwist. 6. Kull Parti, inklużi l-entitajiet tal-akkwist, tista', f'konformità ma' dan l-Artikolu, tipprepara, Taddotta jew tapplika speċifikazzjonijiet tekniċi biex tippromwovi l-konservazzjoni tar-riżorsi naturali jew biex tipproteġi l-ambjent. Artikolu 49 Dokumentazzjoni tas-Sejħa tal-Offerti 1. L-entità tal-akkwist għandha tipprovdi lill-fornituri bid-dokumentazzjoni tas-sejħa għall-offerti li jkun jinkludi l-informazzjoni neċessarja kollha biex tippermetti lill-fornituri jissottomettu u jissottomettu sejħiet għall-offerti responsivi. Sakemm ma jkunx diġà dispost fl-avviż tal-akkwist programmat, tali dokumentazzjoni għandha tinkludi deskrizzjoni sħiħa tal-kwistjonijiet imsemmija fl-Appendiċi VIII tal-ANNESS 1 ta' dan il-Ftehim. 2. L-entità akkwirenti għandha tipprovdi fil-pront, meta mitluba, id-dokumentazzjoni tas-sejħa għall-offerti lill-fornituri li jkun qed jieħu sehem fl-akkwist u għandhom jwieġbu għal kwlunkwe talba raġonevoli għall-informazzjoni relevanti minn fornitur li jkun qed jieħu sehem fl-akkwist, sakemm dik l-informazzjoni ma tagħtix lill-fornitur xi vantaġġ fuq il-kompetituri tiegħu fl-akkwist. 3. Fejn, qabel l-għoti tal-kuntratt, entità akkwirenti timmodifika il-kriterjijew ir-rekwiżiti stabbiliti fl-avviż tal-akkwist programmat jew id-dokumentazzjoni tas-sejħa tal-offerti mogħtija lill-fornituri li jkunu qed jieħdu sehem, jew temenda avviż jew dokumentazzjoni tas-sejħa tal-offerti , għandha titrażmetti bil-miktub dawn il-modifiki kollha, jew l-avviż hekk emendat jew maħruġ mill-ġdid jew id-dokumentazzjoni tas-sejħa tal-offerti: (a) lill-fornituri kollha li qed jieħdu sehem fil-mument li l-informazzjoni ġiet emendata, jekk ikunu magħrufa, u fil-każijiet l-oħra kollha, bl-istess mod bħall-informazzjoni oriġinali; u wkoll (b) fi żmien adegwat li tippermetti lil dawn il-fornituri biex jimmodifikaw u jissottomettu mill-ġdid sejħiet għall-offerti emendati, kif jixraq. Artikolu 50 Perjodi ta' żmien L-entità akkwirenti għandha, b'konsistenza mal-ħtiġijiet tagħha stess, tipprovdi biżżejjed żmien lill-fornituri biex jippreparaw u jissottomettu t-talbiet għall-parteċipazzjoni u s-sejħiet tal-offerti responsivi, tieħu inkonsiderazzjoni fatturi bħalma huma n-natura u l-komplessità tal-akkwist, sa fejn huwa previst li jkun hemm subkuntrattar, u ż-żmien għat-trażmissjoni tas-sejħa għall-offerti minn punti barranin kif ukoll domestiċi fejn ma jiġux użati mezzi elettroniċi. Tali perjodi ta’ żmien, inkluża kwalunkwe estensjoni tal-perjodi taż-żmien, għandhom ikunu komuni għall-fornituri interessati jew parteċipanti kollha. Il-perjodi ta' żmien applikabbli huma stabbiliti fl-Appendiċi VI tal-ANNESS 1 ta' dan il-Ftehim. Artikolu 51 Negozjati 1. Parti tista' taħtar l-entitajiet tagħha sabiex imexxu n-negozjati: (a) fil-kuntest tal-akkwisti fejn indikaw tali ħsieb fl-avviż tal-akkwist programmat; jew (b) meta jidher mill-evalwazzjoni li ebda offerta waħda ma hija ovvjament l-iktar vantaġġuża skont il-kriterji speċifiċi ta' evalwazzjoni stabbiliti fl-avviżi jew fid-dokumentazzjoni dwar is-sejħa għall-offerti. 2. L-entità akkwirenti għandha: (a) tiżgura li kwalunkwe eliminazzjoni ta’ fornituri fin-negozjati titwettaq skont il-kriterji ta’ evalwazzjoni stabbiliti fl-avviż tal-akkwist ippjanat jew fid-dokumentazzjoni tas-sejħa għall-offerti; u wkoll (b) meta n-negozjati jiġu konklużi, tipprovdi skadenza komuni għall-fornituri li fadal sabiex jitfgħu kwalunkwe offerta ġdida jew riveduta. Artikolu 52 Sejħa għall-Offerti Limitata L-entità akkwirenti tista tuża s-sejħa għall-offerti limitata u tagħżel li ma tapplikax l-Artikoli 45 sa 47, 49 sa 51, 53 u 54 biss taħt dawn il-kundizzjonijiet: (a) fejn (i) l-ebda offerti ma ġew sottomessi, jew l-ebda fornituri ma talbu biex jieħdu sehem; (ii) l-ebda offerti li jikkonformaw mar-rekwiżiti essenzjali tad-dokumentazzjoni tas-sejħa tal-offerti ma ġew sottomessi; (iii) l-ebda fornituri ma ssodisfaw il-kundizzjonijiet tal-parteċipazzjoni; jew (iv) l-offerti sottomessi kienu kollużivi, sakemm ir-rekwiżiti tad-dokumentazzjoni tas-sejħa għall-offerti ma ġewx sostanzjalment modifikati; (b) fejn l-oġġetti u s-servizzi jistgħu jiġu forniti biss minn fornitur partikolari u ma jeżistu l-ebda alternattiva raġonevoli jew oġġetti jew servizzi biex jisostitwixxu peress li r-rekwiżit huwa opra tal-arti; minħabba l-protezzjoni tal-privattivi, id-drittijiet tal-awtur jew xi drittijiet esklussivi oħra; jew minħabba n-nuqqas ta' kompetizzjoni għal raġunijiet tekniċi; (c) għal konsenji addizzjonali mill-fornitur oriġinali tal-oġġetti jew servizzi li ma ġewx inklużi fl-akkwist inizzjali fejn bidla tal-fornitur għal tali oġġetti jew servizzi oriġinali: (i) ma tistax issir għal raġunijiet ekonomiċi jew tekniċi bħalama huma r-rekwiżiti ta' interkambjalità jew interoperabbiltà mat-tagħmir eżistenti, softwer, servizzi jew installazzjonijiet akkwistati taħt l-akkwist inizzjali; u wkoll (ii) tikkawża inkonvenjenza sinifikkativa jew duplikazzjoni sostanzjali tal-kosti għall-entità akkwirenti; (d) sa fejn huwa strettament neċessarju fejn, għall-raġunijiet ta' urġenza estrema kkawżata minn avvenimenti mhux prevedibbli mill-entità, il-prodotti jew is-servizzi ma setgħux jinkisbu fil-ħin permezz ta' sejħa għall-offerti miftuħa jew selettivi ta' sejħa għall-offerti; (e) għal prodotti li nxtraw f'suq tal-komoditajiet; (f) fejn entità akkwirenti tixtri prototipi jew l-ewwel prodott jew servizz li jiġu żviluppati fuq it-talba tagħha matul, u għal, kuntratt partikolari għal riċerka, esperiment, studju jew żvilupp oriġinali; (g) għal xiri li sar f'kundizzjonijiet eċċezzjonalment vantaġġjużi li jirriżultaw biss tul perjodu ferm qasir fil-każ ta' bejgħ mhux tas-soltu bħal ma jirriżulta minn likwidazzjoni, perjodu ta' uffiċċju ta' riċevitur jew falliment u mhux għal xiri ta' rutina mingħand fornituri regolari. u wkoll (h) fejn kuntratt jiġi mogħti lir-rebbieħ ta' konkors ta' disinn sakemm dan il-konkors ġie organizzat b'mod li huwa konsistenti mal-prinċipji ta' dan il-Kapitolu, u l-parteiċpanti huma ġudikati minn ġurija indipendenti bil-għan li jiġi mogħti kuntratt ta' disinn lir-rebbieħ. Artikolu 53 Irkanti elettroniċi Fejn entità akkwirenti jkollha l-intenzjoni li tagħmel akkwist kopert billi tuża irkant elettroniku, l-entità għandha tipprovdi lil kull parteċipant, qabel ma tibda l-irkant elettroniku : (a) b'metodu ta' evalwazzjoni awtomatika, inkluża l-formula matematika, li tkun bażata fuq il-kriterji ta' evalwazzjoni stabbiliti fid-dokumentazzjoni tas-sejħa għall-offerti u li tkun użata fil-klassifikazzjoni awtomatika jew fir-riklassifikazzjoni matul l-irkant; (b) bir-riżultati ta' kwalunkwe evalwazzjoni inizzjali tal-elementi tal-offerta fejn il-kuntratt li se jiġi mogħti fuq il-bażi tal-iktar offerta vantaġġuża u (c) kwalunkwe informazzjoni relevanti oħra li tirrigwarda t-tmexxija tal-irkant. Artikolu 54 Trattament tal-offerti u l-Għotja tal-Kuntratti 1. L-entità akkwirenti għandha tirċievi, tiftaħ u tittratta l-offerti kollha skont il-proċeduri li jiggrantixxu l-ekwità u l-imparzjalità tal-proċess tal-akkwist, u l-kunfidenzjalità tal-offerti. 2. l-entità akkwirenti m'għandhiex tippenalizza lil xi fornitur li l-offerta tiegħu tkun ġiet riċevuta wara wara iż-żmien speċifikat biex tirċievi l-offerti jekk id-demien huwa dovut biss għall-ġestjoni ħażina min-naħa tal-entità akkwirenti. 3. Fejn entità akkwirenti tagħti lil fornitur l-opportunità li jikkoreġi żbalji tal-forma mhux intenzjonati bejn il-ftuħ tal-offerti u l-għoti tal-kuntratt, l-entità akkwirenti għandha tagħti l-istess opportunità lill-fornituri parteċipanti kollha. 4. Biex tiġi kkunsidrata għall-għoti, offerta għandha tkun bil-miktub, u għandha fiż-żmien tal-ftuħ, tikkonforma mal-ħtiġijiet essenzali stabbiliti fin-notifiki u fid-dokumentazzjoni tal-offerta u jkun mingħand fornitur li jissodisfa l-kundizzjonijiet għall-parteċipazzjoni. 5. Sakemm ma jkunx il-każ li l-entità akkwirenti tiddeċiedi li mhux fl-interess pubbliku li tagħti l-kuntratt, l-entità għandha tagħti l-kuntratt lill-fornitur li l-entità tkun iddeċidiet li hu kapaċi li jissodisfa t-termini tal-kuntratt u li, bażata unikament fuq il-kriterji ta' evalwazzjoni speċifikati fl-avviżi jew fid-dokumentazzjoni tas-sejħa tal-offerti, ikun issottometta l-iktar offerta vantaġġjuża jew fejn il-prezz ikun l-uniku kriterju, jkollu l-iktar prezz baxx. 6. Fejn l-entità akkwirenti tirċievi offerta bi prezz li huwa iktar baxx b'mod anoramali mill-prezzijiet f'offerti oħra li jkun ġew sottomessi , tista' tivverifika mal-fornitur li jissodisfa l-kundizzjonijiet għall-parteċipazzjoni u li huwa kapaċi jissodisfa t-termini tal-kuntratt. 7. L-entità akkwirenti m'għandhiex tuża għażliet, tannulla akkwist jew timmodifika kuntratti mogħtija b'mod li tevita l-obbligi skont dan il-Ftehim. Artikolu 55 Trasparenza tal-Informazzjoni tal-Akkwist 1. L-entità akkwirenti għandha fil-pront tinforma lill-fornituri parteċipanti dwar id-deċiżjonijiet tal-għoti tal-kuntratt tal-entità u, meta mitluba, għandha tagħmel hekk bil-miktub. Suġġetta għal paragrafi 2 u 3 tal-Artikolu 56, entità akkwirenti għandha, jekk mitluba, tagħti lil fornitur li ma ntgħażilx, spjegazzjoni tar-raġunijiet għaliex l-entità ma għażlitx l-offerta tiegħu u l-vantaġġi relattivi tal-offerta tal-fornitur li ntagħżel. 2. Mhux aktar tard minn 72 jum wara l-għoti ta' kull kuntratt kopert b'dan il-Kapitolu, l-entità akkwirenti għandha tippubblika avviż fil-gazzetta adegwata jew medjum elettroniku elenkat fl-Appendiċi III. Fejn jintuża biss mejum elettroniku, l-informazzjoni għandha tibqa' faċilment disponibbli għal perjodu ta' żmien raġonevoli. Kull avviż għandu jinkludi l-informazzjoni stabbilita fl-Appendiċi VII tal-ANNESS 1 ta' dan il-Ftehim. Artikolu 56 Żvelar ta’ informazzjoni 1. Fuq talba tal-Parti l-oħra, il-Parti għandha tipprovdi fil-pront kwalunkwe informazzjoni neċessarja biex tiddetermina jekk l-akkwist sarx b'mod ġust, imparzjali u f'konformità mal-Kapitolu, inkluża l-informazzjoni dwar il-karatteristiċi u l-vantaġġi relattivi tal-offerta li ntagħżlet. Fil-każijiet fejn ir-rilaxx ta' din l-informazzjoni tippreġudika l-kompetizzjoni f'sejħa għall-offerti futura, il-Parti li tirċievi dik l-informazzjoni ma għandhiex tiżvelaha lil xi fornitur ieħor, minbarra wara konsultazzjoni u bi qbil mal-Parti li provdiet l-informazzjoni. 2. Minkejja kwalunkwe dispożizzjoni oħra ta' dan il-Kapitolu, Parti, inklużi l-entitajiet akkwirenti tagħha, ma għandhomx jipprovdu informazzjoni lil xi fornitur li tista' tippreġudika l-kompetizzjoni ġusta bejn il-fornituri. 3. Xejn f'dan il-Kaptilu ma għandu jiġi interpretat li jobbliga Parti, inklużi l-entitajiet akkwirenti tagħha, l-awtoritajiet u l-korpi ta' reviżjoni, li jiżvelaw informazzjoni kunfidenzjali fejn l-iżvelar jimpedixxi l-infurzar tal-liġi; jista' jippreġudika l-kompetizzjoni ġusta bejn il-fornituri; jippreġudika l-interessi kummerċjali leġittimi ta' persuni partikolari, inkluża l-protezzjoni tal-proprjetà intellettwali; jew imur altrimenti kontra l-interess pubbliku. Artikolu 57 Proċeduri ta' Stħarriġ Domestiċi 1. Kull Parti għandha tipprovdi proċedura amministrattiva jew ta' stħarriġ ġudizzjarju tempestiva, effettiva, trasparenti u mhux diskriminatorja li permezz tagħha l-fornitur jista' jikkontesta: (a) ksur ta' dan il-Kapitolu; jew (b) fejn il-fornitur ma jkollux id-dritt li jikkontesta direttament ksur tal-Kapitolu taħt il-liġi domestika tal-Parti, nuqqas ta' konformità mal-miżuri tal-Parti li jimplimentaw dan il-Kapitolu, li jiġru fil-kuntest ta' akkwist kopert, li fih il-fornitur għandu, jew kellu, interess. Ir-regoli proċedurali għall-kontestazzjonijiet kollha għandhom ikunu bil-miktub u għandhom ikunu ġeneralment disponibbli. 2. Fl-eventwalità ta' lment mill-fornitur, li jsir fil-kuntest ta' akkwist kopert li fih il-fornitur għandu, jew kellu, interess, li kien hemm ksur jew nuqqas kif stabbilit f'paragrafu 1, il-Parti konċernata għandha tinkoraġġixxi lill-entità akkwirenti tagħha u lill-fornitur biex isibu soluzzjoni tal-ilment permezz tal-konsultazzjoni. L-entità akkwirenti għandha tagħti konsiderazzjoni imparzjali u tempestiva lil kwalunkwe lment b'mod li ma jkunx preġudizzjali għas-sehem tal-fornitur f'akkwist li jkun għaddej jew futur jew id-dritt li tieħu miżuri korrettivi taħt proċedura ta' stħarriġ ġudizzjarju jew ġudizzjarju. 3. Kull fornitur għandu jitħalla perjodu biżżejjed ta’ żmien sabiex jipprepara u jressaq kontestazzjoni, li bl-ebda mod ma tkunx inqas minn 10 ijiem miż-żmien meta l-bażi tal-kontestazzjoni ssir magħrufa jew raġonevolment missha saret magħrufa lill-fornitur. 4. Kull Parti għandha tistabbilixxi jew taħtar mill-inqas awtorità amministrattiva jew ġudizzjarja imparzjali waħda li tkun indipendenti mill-entitajiet akkwirenti tagħha sabiex tirċievi u tirrevedi kontestazzjoni minn fornitur li tirriżulta fil-kuntest ta' akkwist kopert. 5. Fejn korp li mhix awtorità msemmija f'paragrafu 4 fil-bidu tirevedi kontestazzjoni, il-Parti għandha tiżgura li l-fornitur jista' jappella mid-deċiżjoni inizjali quddiem awtorità amministrattiva jew ġudizzjarja imparzjali li hija indipendenti mill-entità akkwirenti li l-akkwist tagħha huwa suġġett għall-kontestazzjoni. Korp ta' Stħarriġ li mhux qorti għandu jew ikun suġġett għal Stħarriġ ġudizzjarja jew għandu jkollu garanziji proċedurali li jistabilixxu li: (a) l-entità akkwirenti għandha twieġeb bil-miktub għall-kontestazzjoni u għandha tiżvela id-dokumenti kollha lill-korp ta' stħarriġ. (b) Il-parteċipanti fil-proċedimenti (minn hawn 'il quddiem imsejħa "parteċipanti") għandhom id-dritt li jinstemgħu qabel id-deċiżjoni tal-korp tal-istħarriġ li tkun qed tittieħed dwar il-kontestazzjoni; (c) il-parteċipanti għandhom id-dritt li jiġu rappreżentati u akkumpanjati; (d) Il-parteċipanti għandu jkollhom aċċess għall-proċedimenti kollha; (e) il-parteċipanti għandu jkollhom id-dritt li jitolbu li l-proċedimenti jsiru fil-pubbliku u li x-xhieda jkunu preżenti; u wkoll (f) id-deċiżjonijiet jew rakkomandazzjonijiet li jirrigwardaw il-kontestazzjonijiet mill-fornituri għandhom jiġu provduti b'mod tempestiv, bil-miktub, bi spjegazzjoni tar-raġuni għad-deċiżjoni jew rakkomandazzjoni. 6. Kull Parti għandha tadotta jew iżżomm proċeduri li jipprovdu għal: (a) miżuri provviżorji fil-pront biex jippreservaw l-opportunità tal-fornitur li jipparteċipa fl-akkwist. Din il-miżura tista' tirriżulta f'sospensjoni tal-proċess tal-akkwist. Il-proċeduri jistgħu jistabilixxu l-konsekwenzi negattivi prinċipali għal dawk li l-interess fil-kwistjoni, inklużi interessi pubbliċi, fid-deċiżjoni dwar jekk dawn il-miżuri għandhomx jiġu applikati. Il-każ biex ma tittieħidx azzjoni għandha tingħata bil-miktub, u wkoll (b) fejn korp tal-istħarriġ ikun ddetermina li kien hemm ksur jew nuqqas kif stabbilit f'paragrafu 1, azzjoni korrettiva jew kumpens għal telf jew danni batuti, li jistgħu jkunu limitati jew għall-ispejjeż għat-tħejjija tal-offerta jew għall-ispejjeż għall-kontestazzjoni, jew għat-tnejn li huma. Artikolu 58 1. Il-Partijiet għandhom jirrevedu annwalment l-operazzjoni effettiva ta' dan il-Kapitolu u l-ftuħ reċiproku tas-swieq tal-akkwist. F'mhux iktar tard minn sena mid-dħul fis-seħħ ta' dan il-Ftehim il-Partijiet għandhom jidħlu f'negozzjati għall-estensjoni tal-lista(/i) tal-entitajiet koperti fis-Subanness 1 u s-Subanness 2 tal-appendiċi 1 tal-ANNESS 1 ta' dan il-Ftehim. 2. L-Iraq se jirrikonoxxi, fil-kunetst tan-negozzjati tal-adeżjoni mad-WTO, l-impenn tiegħu għall-adeżjoni mal-Ftehim plurilaterali dwar l-Akkwist tal-Gvern (minn hawn 'il quddiem imsejjaħ "GPA"). Artikolu 59 Sistema asimetrika u miżuri tranżitorji Meta wieħed jikkonsidra l-ħtiġijiet ta' żvilupp, dawk finanzjarji u kummerċjali, l-Iraq se jibbenefika mill-miżura tranżitorja segwenti: (a) L-Iraq jista' jipprovdi programm ta' preferenza tal-prezz temporanju li jikkonsisti f'prezz differenzjali ta' 5% għal oġġetti u servizzi u ta' 10% għal xogħlijiet, li huma applikabbli għall-provvisti u servizzi minn fornituri purament Iraqini. (b) Il-programm ta' preferenza tal-prezz għandu jiġi gradwalment eliminat fi żmien 10 snin mid-dħul fis-seħħ tal-FSK. Kapitolu III protezzjoni tal-proprjetà intellettwali Artikolu 60 1. Skont id-dispożizzjonijiet ta' dan l-Artikolu u tal-ANNESS 2 ta' dan il-Ftehim, l-Iraq għandu jadotta, fi żmien ħames snin mid-dħul fis-seħħ tal-Ftehim, leġislazzjoni dabiex tiġi żgurata protezzjoni adegwata u effettiva għad-drittijiet ta' proprjetà intelletwali, induttrijali u kummerċjali[9] f'konformità mal-għola standards internazzjonali inklużi r-regoli stabbiliti fil-Ftehim dwar l-Aspetti Relatati mal-Kummerċ tad-Drittijiet ta' Proprjetà Intelletwali, fl-Anness 1C tal-Ftehim tad-WTO (minn hawn 'il quddiem imsejjaħ bħala “l-Ftehim dwar TRIPS”), kif ukoll bħala mezz effettiv biex jiġu infurzati tali drittijiet. 2. Fi żmien tlett snin wara d-dħul fis-seħħ tal-Ftehim, l-Iraq għandu jaderixxi mal-konvenzjonijiet multilaterali dwar id-drittijiet tal-proprjetà intelletwali, industrijali u kummerċjali li msemmija fil-paragrafu 2 tal-ANNESS 2 ta' dan il-Ftehim li tagħhom l-Istati Membri huma huma partijiet jew li huma de facto applikati mill-Istati Membri skont id-disposizzjonijiet relevanti li jinsabu f'dawn il-Konvenzjonijiet. 3. Fi żmien tlett snin wara d-dħul fis-seħħ tal-Ftehim, l-Iraq għandu jikkonforma mal-konvenzjonijiet multilaterali dwar id-drittijiet tal-proprjetà intelletwali, industrijali u kummerċjali li msemmija fil-paragrafu 3 tal-ANNESS 2 ta' dan il-Ftehim li tagħhom Stat Membru jew iktar huma partijiet jew li huma de facto applikati minn Stat Membru jew iktar skont id-disposizzjonijiet relevanti li jinsabu f'dawn il-konvenzjonijiet. 4. L-implimentazzjoni ta’ dan l-Artikolu u l-ANNEX 2 ta' dan il-Ftehim għandha tiġi riveduta regolarment mill-Partijiet. Waqt it-tfassil tal-leġislazzjoni jew jekk jirriżultaw problemi fil-qasam tal-proprjetà intelletwali, industrijali u kummerċjali of intellectual, l-industrija li jaffetwaw il-kundizzjonijiet kummerċjali, għandhom isiru konsultazzjonijiet urġenti, fuq it-talba ta' waħda mill-Partijiet, bl-għan li jintlaħqu soluzzjonijiet reċiprokament sodisfaċenti. Sa mhux iktar tard minn tliet snin mid-data tad-dħul fis-seħħ ta' dan il-Ftehim, Il-Partijiet għandhom jidħlu f'negozjati għal dispożizzjonijiet iktar dettaljati tad-DPI. 5. Kull Parti għandha tikkonċedi liċ-ċittadin tal-Parti l-oħra trattament mhux inqas favorevoli minn dak li tikkonċedi liċ-ċittadini tagħha stess fir-rigward tal-protezzjoni tad-drittijiet tal-prprjetà individwali, suġġetta għall-eċċezzjonijiet diġà stabbiliti fl-istrumenti internazzjonali li huma inklużi jew jistgħu jiġu inklużu minn żmien għal żmien fl-ANNESS 2 ta' dan il-Ftehim u mill-mument li jiġu ratifikati minn dik il-Parti. 6. Mid-dħul fis-seħħ ta' dan il-Ftehim l-Iraq għandu jagħti lill-kumpanniji u liċ-ċittadini tal-Unjoni, f'dak li għandu x'jaqsam mar-rikonoxximent u l-protezzjoni tal-proprjetà intelletwali, industrijali u kummerċjali, trattament mhux inqas favorevoli minn dak li tagħti lill-kwalunkwe pajjiż terz taħt ftehim bilaterali. Taqsima VI Soluzzjoni għan-nuqqas ta' qbil Kapitolu I Għan u kamp ta’ applikazzjoni Artikolu 61 Għan L-għan ta’ din it-Taqsima huwa li tkun evitata u li tiġi solvuta kwalunkwe tilwima kummerċjali bejn il-Partijiet sabiex, fejn ikun possibbli, tintlaħaq soluzzjoni li jaqblu dwarha ż-żewġ naħat. Artikolu 62 Ambitu Id-disposizzjonijiet ta' din it-Taqsima għandhom japplikaw fir-rigward ta' kull kiwstjoni li għandha x'taqsam mal-interpretazzjoni u l-applikazzjoni tad-dispożizzjonijiet tat-Tirolu II ta' dan il-Ftehim, ħlief kif previst espressament xort'oħra. Kapitolu II Konsultazzjonijiet Artikolu 63 Konsultazzjonijiet 1. Il-Partijiet għandhom jagħmlu ħilithom sabiex isolvu kwalunkwe differenza li tikkonċerna l-interpretazzjoni u l-applikazzjoni tad-dispożizzjonijiiet imsemmija fl-Artikolu 62 billi jidħlu f’konsultazzjonijiet in bona fede bil-għan li jilħqu soluzzjoni f'waqtha, ekwa, u li dwarha jkunu jaqblu ż-żewġ naħat. 2. Parti għandha tfittex konsultazzjonijiet permezz ta’ talba bil-miktub lill-Parti l-oħra, b’kopja mibgħuta lill-Kumitat ta' Koperazzjoni, u tidentifika kwalunkwe miżura inkwistjoni u d-dispożizzjonijiet li hemm referenza għalihom fl-Artikolu 62 li hi tikkunsidra applikabbli. 3. Il-konsultazzjonijiet għandhom isiru fi żmien 30 jum minn dakinhar mis-sottomissjoni tat-talba u għandhom iseħħu, sakemm il-Partijiet ma jaqblux mod ieħor, fit-territorju tal-Parti li fil-konfront tagħha jkun sar l-ilment. Il-konsultazzjonijiet għandhom jitqiesu li ġew konklużi fi żmien tletin (30) jum mid-data meta tressqet it-talba, sakemm iż-żewġ Partijiet ma jaqblux li jkomplu bil-konsultazzjonijiet. L-informazzjoni kollha żvelata waqt il-konsultazzjonijiet għandha tibqa' kunfidenzjali. 4. Il-konsultazzjonijiet dwar kwistjonijiet ta' urġenza, inklużi dawk rigward merkanzija li tista' tmur jew staġjonali, għandhom isiru fi żmien ħmistax-il (15) jum mid-data meta ġiet sottomessa t-talba, u għandu jitqies li ġew konklużi fi żmien ħmistax-il (15) jum mid-data meta ġiet sottomessa t-talba. 5. Jekk il-konsultazzjonijiet ma jsirux fil-perijodi ta' żmien stabbiliti fil-paragrafu 3 jew fil-paragrafu 4 rispettivament, jew jekk il-konsultazzjonijiet ġew konklużi u ma ntlaħaq l-ebda ftehim rigward soluzzjoni miftiehma bejn iż-żewġ partijiet, il-Parti li ressqet l-ilment tista' titlob li jiġi stabbilit panel ta' arbitraġġ skond l-Artikolu 64. Kapitolu III Proċeduri ta' Riżoluzzjoni ta' Tilwim Artikolu 64 Il-bidu tal-proċedura ta' arbitraġġ 1. Fejn il-Partijiet ma jkunx irnexxilhomx jirrisolvu t-tilwima billi jirrikorru għall-konsultazzjonijiet kif stabbilit fl-Artikolu 63, il-Parti li tressaq l-ilment tista' titlob li jiġi stabbilit bord tal-arbitraġġ. 2. It-talba biex jiġi stabbilit bord tal-arbitraġġ għandha ssir bil-miktub lill-Parti li dwarha sar l-ilment u lill-Kumitat tal-Koperazzjoni. Il-Parti li tressaq l-ilment għandha tidentifika fit-talba tagħha l-miżura speċifika inkwistjoni, u għandha tispjega kif tali miżuri tikkostitwixxi ksur tad-dispożizzjonijiet imsemmija fl-Artikolu 62 b'mod li tiġi preżentata bażi legali suffiċjenti għall-ilment. Artikolu 65 L-istabiliment tal-bord tal-arbitraġġ 1. Il-bord tal-arbitraġġ għandu jkun magħmul minn tliet arbitri. 2. Fi żmien għaxart ijiem mid-data tas-sottomissjoni tat-talba għall-istabbiliment tal-bord tal-arbitraġġ lill-Kumitat ta' Koperazzjoni, il-Partijiet għandhom jikkonsultaw sabiex jaslu għal ftehim dwar il-kompożizzjoni tal-bord tal-arbitraġġ. 3. Jekk il-Partijiet ma jkunux jistgħu jaqblu fuq il-kompożizzjoni tal-bordl fiż-żmien stipulat fil-paragrafu 2, kwalunkwe waħda mill-Partijiet tista' titlob lill-President tal-Kumitat ta' Koperazzjoni, jew id-delegat tal-president, jagħżel it-tliet membri kollha bil-polza mil-lista stabbilita taħt l-Artikolu 78, wieħed mill-individwi proposti mill-Parti li tagħmel l-ilment, wieħed mill-individwi proposti mill-Parti li tkun qed isir l-ilment kontriha u wieħed mill-persuni magħżula mill-Partijiet biex ikun il-president. Fejn il-Partijiet jaqblu dwar membru wieħed jew aktar tal-bord tal-arbitraġġ, kwalunkwe membri li jkun fadal għandhom jintgħażlu bl-istess proċedura fil-lista ta' membri tal-bord applikabbli. 4. Il-president tal-Kumitat ta' Koperazzjoni, jew id-delegat tiegħu, għandu jagħżel l-arbitri fi żmien ħamest ijiem mit-talba msemmija fil-paragrafu 3 minn kwalunkwe waħda mill-Partijiet u fil-preżenza ta’ rappreżent ta’ kull Parti. 5. Id-data meta jitwaqqaf il-bord tal-arbitraġġ għandha tkun id-data meta jintgħażlu t-tliet arbitri. 6. F'każ li xi waħda mil-listi stabbiliti fl-Artikolu 78 ma tkunx ġiet stabbilita fiż-żmien ta' meta ssir it-talba skont l-paragrafu 3 it-tliet arbitri għandhom jintgħażlu bil-polza mill-individwi li jkunu ġew formalment proposti minn waħda jew iż-żewġ Partijiet. Artikolu 66 Rapport interim tal-bord Il-bord tal-arbitraġġ għandu jippubblika rapport interim lill-Partijiet li jistabbilixxi r-riżultati dwar il-fatti, l-applikabbiltà tad-dispożizzjonijiet relevanti u r-raġuni bażika li fuqha jserrħu kwalunkwe riżultati u rakkommandazzjoni magħmula minnu, sa mhux aktar tard minn 90 jum minn dakinhar li jkun ġie stabbilit il-bord tal-arbitraġġ. Kwalunkwe Parti tista' tressaq talba bil-miktub biex jiġu eżaminati mill-bord tal-arbitraġġ l-aspetti preċiżi tar-rapport interim fi żmien 15-il jum mindu dan ikun ġie nnotifikat. Ir-riżultati fid-deċiżjoni finali tal-bord għandhom jinkludu biżżejjed motivazzjoni tal-argumenti li jkunu saru fl-istadju tal-eżami interim, u għandhom iwieġbu b'mod ċar il-mistoqsijiet u l-osservazzjonijiet taż-żewġ Partijiet. Artikolu 67 Id-deċiżjoni tal-bord tal-arbitraġġ 1. Il-bord tal-arbitraġġ għandu jinnotifika d-digriet tiegħu lill-Partijiet u lill-Kumitat ta' Koperazzjoni fi żmien 120 jum mid-data tal-istabbiliment tal-bord tal-arbitraġġ. Fejn iqis li din l-iskadenza ma tistax tiġi sodisfatta, il-president tal-bord ta’ arbitraġġ irid jinnotifika lill-Partijiet fit-tilwima u lill-Kumitat tal-Koperazzjoni bil-miktub, fejn jiddikjara ir-raġunijiet għad-dewmien u d-data li fiha l-bord biħsiebu jikkonkludi ħidmietu. Fl-ebda ċirkostanza, id-deċiżjoni m'għandha tiġi nnotifikata aktar tard min 150 jum mindu jkun twaqqaf il-bord tal-arbitraġġ. 2. F’każi ta’ urġenza